sagorsarker/bangla-wikipedia huggingface dataset:
রিকশা গার্ল

নাইমার রঙ (আন্তর্জাতিক শিরোনাম: রিকশা গার্ল) হল ২০২১ সালের বাংলাদেশ যুক্তরাষ্ট্র যৌথ প্রযোজনার একটি নাট্য চলচ্চিত্র। যা ভারতীয় বংশোদ্ভূত মার্কিন লেখিকা মিতালী পারকিন্সের "রিকশা গার্ল" উপন্যাস অবলম্বনে নির্মিত হয়েছে। ছবিটি পরিচালনা করেছেন অমিতাভ রেজা চৌধুরী এবং সহ-প্রযোজনা করেছেন এরিক জে অ্যাডামস। ছবিতে প্রধান চরিত্রে অভিনয় করেছেন নভেরা রহমান। বিশেষ অতিথি চরিত্রে সিয়াম আহমেদ অভিনয় করেছেন।
চলচ্চিত্রটির বাংলা শিরোনাম শুরুতে "রিকশা গার্ল" রাখা হলেও পরবর্তীতে তা পরিবর্তন করে "নাইমার রঙ" রাখা হয়। চলচ্চিত্রটি অমিতাভ রেজা চৌধুরী পরিচালিত দ্বিতীয় চলচ্চিত্র। এতে একটি অতিথি চরিত্রে শাকিব খানের অভিনয় করার কথা ছিল। সাকিব খান সময় দিতে পারেননি তাই তার বদলে অতিথি চরিত্রে সিয়াম আহমেদকে নির্বাচন করা হয়। মুক্তির পূর্বেই দ্য ডেইলি স্টার পত্রিকা এই চলচ্চিত্রটিকে ২০২০ সালে বাংলাদেশে নির্মিত মানসম্মত চলচ্চিত্রের তালিকায় স্থান দেয়।
একজন সাহসী কিশোর বয়সী মেয়ে নিজেকে ছেলের ছদ্মবেশ ধারণ করে এবং শিল্পী হওয়ার স্বপ্ন অনুসরণ করার সময়, তার সংগ্রামী পরিবারের জন্য অতিরিক্ত নগদ অর্থ উপার্জনের জন্য বাংলাদেশের ঢাকার রাস্তায় একটি প্যাডেল রিকশা চালায়।
২০১৯ সালের ১০ এপ্রিল রাজশাহীতে চলচ্চিত্রটির চিত্রগ্রহণ শুরু হয়। এরপর, পাবনায় চলচ্চিত্রটির চিত্রগ্রহণ অনুষ্ঠিত হয়। তারপর, গাজীপুরের বঙ্গবন্ধু ফিল্ম সিটিতে চলচ্চিত্রটির চিত্রগ্রহণ অনুষ্ঠিত হয়। ২০১৯ সালের জুলাই মাসে চলচ্চিত্রটির মূল দৃশ্যের চিত্রগ্রহণ সম্পন্ন হয়।
২০২৫ সালের ২৪ জানুয়ারি বাংলাদেশের প্রেক্ষাগৃহে মুক্তি পায়।
"রিকশা গার্ল" চলচ্চিত্রটি ২০২২ সালের মে মাস জুড়ে মার্কিন যুক্তরাষ্ট্রের ১৮টি রাজ্যের ৫২টি শহরে প্রদর্শিত হয়েছিল।
প্রেস্তা শপ

প্রেস্তা শপ একটি ফ্রিমিয়াম, ওপেন সোর্স ই-কমার্স সফটওয়ার। এটি ওপেন সফ্টওয়্যার লাইসেন্স (ওএসএল) এর অধীনে প্রকাশিত। সফটওয়ারটি মাইএসকিউএল ডাটাবেস ম্যানেজমেন্ট সিস্টেমের সমর্থনে পিএইচপি প্রোগ্রামিং ভাষাতে লিখিত।
বর্তমানে বিশ্বব্যাপী ২৫০,০০০ টি দোকান প্রেস্তা সপ ব্যবহার করে এবং ৬০টি ভিন্ন ভাষাতে এটি উপলব্ধ।
প্রেস্তা শপ ২০০৫ সালে ফ্রান্সের প্যারিসে ইপাইটেক আইটি স্কুল-এর মধ্যে একটি ছাত্র প্রকল্প হিসাবে শুরু হয়। মূলত নামকরণ phpOpenStore, সফ্টওয়্যার প্রথম দুটি ভাষা পাওয়া যায়: ইংরেজি এবং ফরাসি। তার লঞ্চের তিন মাস পর প্রকল্পটি তেরো ভাষায় অনুবাদ করা হয়েছিল।
কোম্পানি, প্রেস্তা শপ এসএ ২০০৭ সালে ইগর শ্লুমবার্গ এবং ব্রুনো লেভেক দ্বারা প্রতিষ্ঠিত হয়েছিল।
মে ২০১০ এবং এপ্রিল ২০১২ এর মধ্যে, মিয়ামির সেকেন্ডারি সদর দপ্তর প্রতিষ্ঠার সাথে প্রেস্তা শপ ১৭জন কর্মচারী বেড়েছে শত শতেরও বেশি। এপ্রিল ২০১৬ অনুযায়ী, প্রসেসশপটিতে ৬টি দেশে ১২০টির বেশি কর্মচারী এবং অফিস রয়েছে।
মার্চ ২০১৪ সালে, প্রেস্তা শপ এসএ বিশ্বব্যাপী সম্প্রসারণ প্রচেষ্টা চালিয়ে যাওয়ার জন্য সিরিজ বি ফান্ডিংয়ে ৯.৩ মিলিয়ন ডলার সুরক্ষিত করেছে।
২০১৫ সালের জানুয়ারিতে, কোম্পানিটি তার সফ্টওয়্যারের একটি মুক্ত স্ব-হোস্ট সংস্করণ প্রেস্তা শপ ক্লাউড চালু করেছিল, তবে ২০১৬ সাল থেকে আর উপলব্ধ নেই।
টেকনোলজি ট্র্যাকিং ওয়েবসাইট বিটল উইথ ডটকমের মতে, ওপেন সোর্স ই-কমার্স ওয়েবসাইটগুলির জন্য প্রেস্তা শপের বাজার ভাগ ৯%। W3Techs অনুযায়ী, প্রেস্তা শপের সমস্ত ওয়েবসাইটের ০.৫% দ্বারা ব্যবহৃত হয়।
ওয়েবপোটারের মতে, ২০১৯ সালের জুনে প্রেস্তা শপটি ১৫৩,৩৪০ ওয়েবসাইটগুলিতে ব্যবহার করা হয়।
বাংলাদেশ সেনাবাহিনী ওয়েলফেয়ার ট্রাস্ট

<nowiki> </nowiki>বাংলাদেশ সেনাবাহিনী ওয়েলফেয়ার ট্রাস্ট বাংলাদেশ সেনাবাহিনী কর্তৃক পরিচালিত একটি স্বায়ত্তশাসিত সংস্থা। সংস্থাটি হোটেল, গ্যাস স্টেশন এবং গল্ফ ক্লাব সহ বেশ কয়েকটি ব্যবসা প্রতিষ্ঠানের মালিক।
বাংলাদেশ সেনাবাহিনী ওয়েলফেয়ার ট্রাস্ট ১৯৯৮ সালে পাকিস্তান সেনাবাহিনী কল্যাণ ট্রাস্টের আদলে প্রতিষ্ঠা করা হয়। বিবিসি বাংলাদেশ সেনাবাহিনীর বাণিজ্যিক উদ্যোগ ৩০ বিলিয়ন টাকারও বেশি অনুমান করে। অবসরপ্রাপ্ত সামরিক কর্মকর্তাদের স্বার্থ ও কল্যাণে এ ট্রাস্ট প্রতিষ্ঠিত হয়েছিল। ট্রাস্টের অধীনে প্রতিষ্ঠানের মধ্যে রয়েছে হোটেল, গল্ফ ক্লাব, ফিলিং স্টেশন্স, ট্রাস্ট ব্যাংক লিমিটেড এবং শপিং কমপ্লেক্স। ২০১৪ সালে রাজধানীতে যাত্রীবাহী বাস নামিয়েছে বাংলাদেশ সেনাবাহিনী ওয়েলফেয়ার ট্রাস্ট। ১৯৯৯ সালে ট্রাস্ট ব্যাংক লিমিটেড প্রতিষ্ঠিত হয়। ট্রাষ্ট ব্যাংককে ঘিরে বাংলাদেশ সেনাবাহিনীকে সমালোচনার মুখোমুখি হতে হয়েছে। ঢাকা ও চট্টগ্রামের রেডিসন হোটেল বাংলাদেশ সেনাবাহিনী ওয়েলফেয়ার ট্রাস্টের মালিকানাধীন।
ট্যুরিস্ট পুলিশ

ট্যুরিস্ট পুলিশ বা পর্যটন পুলিশ বাংলাদেশ পুলিশের একটি বিশেষ শাখা। দেশি-বিদেশি পর্যটকদের নিরাপত্তা নিশ্চিত করতে ও পর্যটকদের বিরুদ্ধে অপরাধের তদন্তে ২০১৩ সালে ট্যুরিস্ট পুলিশের যাত্রা শুরু হয়। বর্তমানে টুরিস্ট পুলিশের প্রধান হিসেবে নিযুক্ত আছেন অতিরিক্ত আইজিপি জনাব মোঃ মাইনুল হাসান, পিপিএম, এনডিসি।
পর্যটন শিল্প বিকাশে অন্যতম প্রধান শর্ত এ শিল্পের নিরাপত্তা। স্বাধীনতার অব্যহতির পর ১৯৭২ সালে বাংলাদেশ পর্যটন কপোর্রেশন গঠনের মাধ্যমে বাংলাদেশে পর্যটন শিল্পের শুভ সূচনা হয়। পর্যটন শিল্পকে নিরাপত্তা ও সুরক্ষার চাদরে আবৃত করে দেশের সমৃদ্ধির পথে এগিয়ে নেয়ার দৃঢ় প্রত্যয়ে তৎকালীন প্রধানমন্ত্রী ২০১০ সালে জাতীয় পর্যটন নীতিমালা ঘোষণা করেন। সেই নীতিমালার ৬.৯ অনুচ্ছেদে পর্যটকদের নিরাপত্তা নিশ্চিতকল্পে ট্যুরিস্ট স্পটসমূহে ট্যুরিস্ট পুলিশ মোতায়েনের বিষয় উল্লেখ করেন। পরবতীর্তে ২০১৩ সালের ৬ নভেম্বর ‘ট্যুরিস্ট পুলিশ’ নামক বাংলাদেশ পুলিশের একটি বিশেষায়িত ইউনিট গঠন করা হয় এবং ২০২০ সালের ০৩ জুন ট্যুরিস্ট পুলিশ বিধিমালা ‘ট্যুরিস্ট পুলিশ বিধিমালা, ২০২০’ শিরোনামে গেজেট আকারে প্রকাশিত হয়। বাংলাদেশকে পর্যটকদের জন্য একটি নিরাপদ গন্তব্যে পরিণত করা ও পর্যটন শিল্পের উন্নয়নে শুরু থেকেই ট্যুরিস্ট পুলিশ নিরলসভাবে কাজ করে যাচ্ছে।
ট্যুরিস্ট পুলিশে ০৪টি বিভাগঃ
১. ঢাকা—ময়মনসিংহ—সিলেট বিভাগ
২. চট্টগ্রাম বিভাগ
৩. খুলনা—বরিশাল বিভাগ
৪. রাজশাহী—রংপুর বিভাগ
উক্ত বিভাগ গুলি আবার ১১ টি রিজিয়নে বিভক্তঃ
১. ঢাকা রিজিয়ন
২. সিলেট রিজিয়ন
৩. ময়মনসিংহ রিজিয়ন
৪. চট্টগ্রাম রিজিয়ন
৫. কক্সবাজার রিজিয়ন
৬. রাঙ্গামাটি—খাগড়াছড়ি রিজিয়ন
৭. বান্দারবান রিজিয়ন
৮. রাজশাহী রিজিয়ন
৯. রংপুর রিজিয়ন
১০. খুলনা রিজিয়ন
১১. কুয়াকাটা রিজিয়ন
উক্ত ১১ টি রিজিয়ন ৩২টি জেলায় ৩৯ টি জোনে বিভক্ত হয়ে ৬৪টি অফিসের মাধ্যমে ১৩২টি পর্যটন স্পটে সংস্থাটি তাদের কার্যক্রম পরিচালনা করে আসছে।
পুলিশ ব্যুরো অব ইনভেস্টিগেশন

পুলিশ ব্যুরো অব ইনভেস্টিগেশন (পিবিআই) ২০১২ সালের সেপ্টেম্বরে যাত্রা শুরু করে। পরবর্তীতে ৫ই জানুয়ারি ২০১৬ সালে পিবিআই এর জন্য একটি নিজস্ব বিধিমালা অনুমোদিত হওয়ার পর পিবিআই কর্তৃক মামলা তদন্তের কার্যক্রম শুরু হয়। পিবিআই মূলত ডাকাতি, খুন, দস্যূতা, নারী ও শিশু নির্যাতন সংক্রান্ত মামলা, অগ্নি সংযোগ, সাইবার অপরাধ ও ব্যবসায় অপরাধ ইত্যাদি সংক্রান্ত অপরাধ তদন্ত করে থাকে।
২০১২ সালের ১৮ সেপ্টেম্বরে ৯৭০ জনবল নিয়ে পিবিআই যাত্রা শুরু করলেও বর্তমানে ২০২০ জনবল নিয়ে বাংলাদেশের মোট ৪২ টি জেলায় পিবিআই এর সর্বমোট ৪৯ টি ইউনিট কাজ করছে। কার্যক্রম শুরুর পর থেকে পিবিআই এর ইউনিটসমূহ জিআর ও সিআর মামলাসমূহ তদন্ত করে আসছে। পিবিআই একজন অতিরিক্ত আইজির নেতৃত্বে পরিচালিত হয়। অপারেশনাল কার্যক্রম অনুসারে পিবিআই পূর্বাঞ্চল ও পশ্চিমাঞ্চল এ দুইটি অঞ্চলে বিভক্ত। দুইজন অতিরিক্ত ডিআইজির নেতৃত্বে এ দুটি অঞ্চল পরিচালিত হয়। এছাড়া কাজের সুবিধার্থে সমগ্র বাংলাদেশকে ৮টি অপরাধ বিভাগ ও ৭৪ টি জেলা ও মেট্রোপলিটন এলাকায় বিভক্ত করা হয়েছে। প্রত্যেক ইউনিট একজন পুলিশ সুপার দ্বারা পরিচালিত। পিবিআই হেডকোয়ার্টার্স এর অধীনে এসআইএন্ডও, ডিজিটাল ফরেনসিক ল্যাব, সিটিইউ ও অর্গানাইজড ক্রাইম ইউনিট পরিচালিত হয়।
২০১১ সালে পুলিশ এ্যাক্টের একটি ধারার ক্ষমতাবলে স্বরাষ্ট্র মন্ত্রণালয়ের আদেশে পিবিআই গঠিত হয়। এ লক্ষ্যে বাংলাদেশ পুলিশের একটি আধুনিক ও নিরপেক্ষ তদন্ত সংস্থা হিসাবে পুলিশ ব্যুরো অব ইনভেস্টিগেশন (পিবিআই) ২০১২ সালের সেপ্টেম্বরে যাত্রা শুরু করে।
পিবিআই বিশেষায়িত একটি দল নিয়ে মার্কিন যুক্তরাষ্ট্রের ফেডারেল ব্যুরো অব ইনভেস্টিগেশন (এফবিআই) এর আদলে তৈরী হয়েছে। এটির কর্মকর্তারা এফবিআই ও মার্কিন পুলিশের বিশেষ শাখা থেকে প্রশিক্ষণ নিয়েছেন।
রম্য সুব্রমণিয়ন

রম্য সুব্রমণিয়ন (জন্মঃ ১৯৮৬; যিনি ভিজে রম্য হিসেবেও পরিচিত) একজন ভারতীয় তামিল অভিনেত্রী। তিনি টেলিভিশনে তার কর্মজীবন শুরু করেন এবং এখনো ঐ কাজই তার জীবনে মুখ্য।
রম্য ২০০৪ সালে মিস চেন্নাই সুন্দরী প্রতিযোগিতায় অংশ নিয়ে শেষের দিকে পৌঁছেছিলেন। বিভিন্ন টেলিভিশন শোতে রম্য হোস্ট হিসেবে কাজ করা শুরু করে দেন এর অব্যবহিত পরেই, যেমন স্টার বিজয় চ্যানেল এর "কালাক্কাপোভাড়ু ইয়ার"? "উঙ্গালিল ইয়ার আড়ুদা প্রাভুদেভা?" "নাম্মা ভিটু কালইয়ানাম" এবং "কেড়ি বয়েজ কিল্লাড়ি গার্লস"। বিয়ের পর রম্য বলেন যে তিনি মিডিয়া এবং চলচ্চিত্রে কাজ করা কমিয়ে দেবেন।
২০১৫ সালে রম্য আবার কর্মজীবনে ফিরে আসেন পুরো দমে, তিনি মণি রত্নম এর ও কাদাল কানমানিতে অভিনেতা দুলকার সালমানের বান্ধবী অনন্যার চরিত্রে অভিনয় করেন। চলচ্চিত্রটিতে তার অভিনয় মানুষ প্রশংসা করেছিলেন। একই বছরে তিনি রেডিও স্টেশন বিগ এফএম ৯২.৭ এর রেডিও জকি হন।
২০১৪ সালের ফেব্রুয়ারি মাসে রম্য তার পিতা-মাতার নির্দেশে জয়রমণ নাম্নী এক সরকারী কর্মকর্তাকে বিয়ে করেন, যদিও কয়েক মাসের মধ্যেই রম্য তাকে তালাক দিয়েছিলেন।
আলী শাহ

আলী হাসিমশাহ ওমরশাহ (; জন্ম: ৭ আগস্ট, ১৯৫৯) রোডেশিয়ার সলসবারি এলাকায় জন্মগ্রহণকারী জিম্বাবুয়ের সাবেক আন্তর্জাতিক ক্রিকেটার ও ধারাভাষ্যকার। জিম্বাবুয়ে ক্রিকেট দলের অন্যতম সদস্য ছিলেন তিনি। ১৯৮৩ থেকে ১৯৯৬ সময়কালে জিম্বাবুয়ের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর জিম্বাবুয়ীয় ক্রিকেটে ম্যাশোনাল্যান্ড দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। বামহাতে ব্যাটিংয়ের পাশাপাশি ডানহাতে মিডিয়াম বোলিংয়ে পারদর্শী ছিলেন আলী শাহ।
১৯৭৯-৮০ মৌসুম থেকে ২০০২-০৩ মৌসুম পর্যন্ত আলী শাহের প্রথম-শ্রেণীর খেলোয়াড়ী জীবন চলমান ছিল। নিচেরসারিতে ব্যাটিংয়ে নামতেন। প্রথম অ-শ্বেতাঙ্গ ক্রিকেটার হিসেবে আন্তর্জাতিক অঙ্গনে জিম্বাবুয়ের প্রতিনিধিত্ব করেছেন। হারারের মরগ্যান হাইস্কুলে অধ্যয়ন করেছেন।
১৯৮০-এর দশকের মাঝামাঝি সময়ে ব্যবসায়িক দায়বদ্ধতার কারণে খেলোয়াড়ী জীবনে ব্যাঘাত সৃষ্টি করে। ফলে, অনুশীলন ও খেলায় পর্যাপ্ত সময় দিতে পারেননি। তাসত্ত্বেও, ১৯৯২-৯৩ মৌসুমে জিম্বাবুয়ের উদ্বোধনী টেস্টে তিনি অন্তর্ভুক্ত হন। কিন্তু, খেলা শুরুর প্রাক্কালে পায়ে ব্যথা ও গোড়ালীতে আঘাত পেলে খেলায় অংশগ্রহণ করা থেকে বঞ্চিত হন।
সমগ্র খেলোয়াড়ী জীবনে তিনটিমাত্র টেস্ট ও ২৮টি ওডিআইয়ে অংশগ্রহণ করেছেন আলী শাহ। ১ নভেম্বর, ১৯৯২ তারিখে বুলাওয়েতে সফরকারী নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। ১৮ সেপ্টেম্বর, ১৯৯৬ তারিখে কলম্বোয় স্বাগতিক শ্রীলঙ্কার বিপক্ষে সর্বশেষ টেস্টে অংশ নেন তিনি।
১৯৯২-৯৩ মৌসুমের শেষদিকে ভারত গমন করেন। এরপরের বছর আবারও খেলেন। তবে, দল নির্বাচকমণ্ডলী আরও প্রতিশ্রুতিশীল খেলোয়াড়ের সন্ধান পেলে তাকে দলে বাইরে রাখে। ১৯৯৫-৯৬ মৌসুমে ঘরোয়া ক্রিকেটে ভালো খেললে পুনরায় তাকে জাতীয় দলে আমন্ত্রণ জানানো হয়। শ্রীলঙ্কা সফরে যান। কলম্বোয় দ্বিতীয় টেস্টে ব্যক্তিগত সেরা ৬২ রান তুলেন। এটিই তার সর্বশেষ প্রথম-শ্রেণীর খেলায় অংশগ্রহণ ছিল।
১৯৮৩, ১৯৮৭ ও ১৯৯২ - এ তিনটি বিশ্বকাপে সপ্রতিভ অংশগ্রহণ ছিল আলী শাহের। এছাড়াও, ১৯৮৬ ও ১৯৯০ সালে আইসিসি ট্রফি বিজয়ী জিম্বাবুয়ে দলের অন্যতম সদস্য ছিলেন তিনি।
খেলোয়াড়ী জীবনের শেষদিন পর্যন্ত ঘরোয়া ক্রিকেট খেলতে থাকেন। লোগান কাপে ম্যাশোনাল্যান্ডের পক্ষে খেলেন তিনি।
ক্রিকেট খেলা থেকে অবসর গ্রহণের পর টেলিভিশনে ধারাভাষ্যকারের ভূমিকায় অবতীর্ণ হন। এরপর জাতীয় দল নির্বাচকমণ্ডলীর সদস্যরূপে মনোনীত হন। ২০০৪ সালে অধিনায়ক হিথ স্ট্রিকের অব্যাহতি প্রদানের পরপরই তাকেও এ দায়িত্ব থেকে চলে আসতে হয়েছিল।
প্রতাপচন্দ্র মজুমদার

প্রতাপচন্দ্র মজুমদার (২ অক্টোবর,১৮৪০- ২০ মে, ১৯০৫) বাংলায় হিন্দু সংস্কার আন্দোলনের নেতা ছিলেন। তিনি ভারতের ব্রাহ্মসমাজের সদস্য এবং কেশবচন্দ্র সেনের ঘনিষ্ঠ অনুসারী ছিলেন। তিনি হিন্দুধর্ম এবং খ্রিস্ট ধর্মের দর্শন এবং নীতিশাস্ত্রের মধ্যে যোগাযোগের এক আদর্শ প্রতিনিধি ছিলেন। এই সম্পর্কে তিনি তার বই "দি ওরিয়েন্টাল ক্রাইস্ট" লিখে গেছেন।
কেশবচন্দ্র সেন এবং তার সহকর্মীরা ঠিক করেছিলেন যে চার ব্রাহ্মসভ্য ব্রাহ্ম আদর্শ ও চারটি প্রধান বিশ্ব ধর্ম (হিন্দুধর্ম, খ্রিস্ট ধর্ম, বৌদ্ধ ধর্ম এবং ইসলাম) এর মধ্যে সম্পর্কের বিষয়ে অধ্যয়ন করবেন এবং প্রতিবেদন দাখিল করবেন। গৌরগোবিন্দ রায় হিন্দু ধর্ম অধ্যয়নের জন্য নিযুক্ত হন; অঘোরনাথ গুপ্ত নিযুক্ত হন বৌদ্ধ ধর্ম অধ্যয়ন করতে এবং গিরিশ চন্দ্র সেনের ওপর দায়িত্ব পড়ে ইসলাম ধর্ম অধ্যয়নের। মজুমদারকে খ্রিস্ট ধর্ম অধ্যয়নের জন্য প্রেরণ করা হয়েছিল। এই অধ্যয়নের ফল হিসেবে তিনি লেখেন " দি ওরিয়েন্টাল ক্রাইস্ট ", এটি ১৮৮৩ সালে বোস্টনে জিও. এইচ. এলিসের মাধ্যমে প্রকাশিত হয়েছিল। এটি নিয়ে পাশ্চাত্যে অনেক আলোচনা হয়েছিল। শেষ পর্যন্ত মজুমদার এবং ম্যাক্স মুলারের মধ্যে হিন্দুধর্ম ও খ্রিস্ট ধর্মের মধ্যে সম্পর্কের বিষয় নিয়ে গুরুত্বপূর্ণ চিঠিপত্রের আদান-প্রদানের সূচনা হয়। মজুমদার এই চিঠিপত্র ছাপার অক্ষরে প্রকাশ করেন। এরপর এটি ব্রিটেন ও ভারত - উভয় দেশেই বিতর্কের সৃষ্টি করে। মুলার প্রকাশ্যে বলেছিলেন যে মজুমদার খ্রিস্ট ধর্মে ধর্মান্তরিত হয়ে গিয়ে এখন খ্রিস্টান। কিন্তু মজুমদার তার এই বক্তব্য প্রত্যাখ্যান করেছিলেন। তিনি যুক্তি দিয়েছিলেন যে, আত্মত্যাগের নমুনা হিসাবে যিশুর প্রতি তার নিজের ইতিবাচক দৃষ্টিভঙ্গিকে "খ্রিস্টান" আখ্যাটি যথাযথভাবে ব্যাখ্যা করে না। ব্রাহ্ম দর্শনের মধ্যে দিয়েই তিনি যিশুর ক্রিয়া ও ঈশ্বরত্বের দাবীকে ব্যাখ্যা করেছেন। পরিবর্তে মুলার বলেছিলেন যে খ্রিস্টানদের ব্রাহ্মদের কাছ থেকে শিক্ষা নেওয়া উচিত এবং প্রায়শ্চিত্তের প্রচলিত খ্রিস্টান প্রথাটি বিসর্জন দেওয়া উচিত।
মজুমদার ব্রাহ্ম আন্দোলনের আধ্যাত্মিক ও সামাজিক আদর্শ সম্পর্কেও বেশ কয়েকটি বই লিখেছিলেন। তিনি কেশবচন্দ্র সেনের একটি জীবনী লেখেন, " দ্য লাইফ অ্যান্ড টিচিংস অব কেশবচন্দ্র সেন " (১৮৮৭)। তিনি রামকৃষ্ণ দেবের একটি জীবনীও লিখেছিলেন। তার প্রতি মজুমদারের গভীর শ্রদ্ধা ছিল। তিনি ১৮৯৩ সালে শিকাগোতে বিশ্ব ধর্মের সংসদে ব্রাহ্মসমাজের প্রতিনিধি হিসাবে যোগ দিয়েছিলেন। ১৮৯৩ সালের অক্টোবরে মজুমদার আমেরিকান অ্যান্টিকুয়ারিয়ান সোসাইটির সদস্য নির্বাচিত হন।
১৯১৯ সালে প্রতাপ চন্দ্র মজুমদারের সংগৃহীত প্রজ্ঞাগুলি 'উপদেশ' নামে প্রকাশিত হয়েছিল। মজুমদারের রচনাগুলি এমন একটি দৃষ্টিভঙ্গি প্রতিফলিত করে যা খ্রিস্টান, ইসলাম বা ইহুদি ধর্মসহ বিভিন্ন ধর্মের মূল্য এবং মৌলিক সম্বন্ধকে অবাধে স্বীকৃতি দেয় ও ধর্মীয় ব্যক্তিত্বরা তাদের মূল ভাব এবং প্রচারের সাথে সম্পর্কিত।
স্নেহা (অভিনেত্রী)

স্নেহা (জন্মঃ ১৯৮১) হচ্ছেন ভারতের একজন চলচ্চিত্র অভিনেত্রী। মূলত তামিল চলচ্চিত্রে অভিনয়কারী স্নেহা ২০০০ সালে একটি মালয়ালম ভাষার চলচ্চিত্রে প্রথম অভিনয় করেছিলেন, একই বছর তার অভিনীত তামিল চলচ্চিত্র "এন্নাভালে" মুক্তি পায় যেটাতে তিনি মাধবনের সঙ্গে অভিনয় করার সুযোগ পেয়েছিলেন। ২০০১ সালের তামিল চলচ্চিত্র "আনন্দম" স্নেহাকে ছোটোখাটো পরিচিতি এনে দিয়েছিলো। ২০০১ সালে তার অভিনীত একটি তেলুগু চলচ্চিত্র মুক্তি পায় যেটি ছিলো তার অভিনীত প্রথম তেলুগু চলচ্চিত্র যার নাম ছিলো "প্রিয়ময়না নিকু"। এরপর তিনি বেশ কয়েকটি মালয়ালম এবং কন্নড় চলচ্চিত্রে অভিনয় করার সুযোগ পান।
২০০২ সালের চলচ্চিত্র "উন্নাই নিনাইদে" (তামিল) এর জন্য ফিল্মফেয়ার পুরস্কার দক্ষিণ জেতেন সহকারী অভিনেত্রী বিষয়শ্রেণীতে। এছাড়াও কর্মজীবনে স্নেহা 'বিজয় পুরস্কার', 'তামিলনাড়ু রাজ্য চলচ্চিত্র পুরস্কার', 'নন্দী পুরস্কার' পেয়েছিলেন।
১৭তম বাচসাস পুরস্কার

১৭তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের সপ্তদশ আয়োজন। ১৯৯৫ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৯টি বিভাগে ১৬ জন বিজয়ীকে পুরস্কার প্রদান করা হয়। "অন্য জীবন" শ্রেষ্ঠ চলচ্চিত্রসহ সর্বাধিক পুরস্কার অর্জন করে।
১৮তম বাচসাস পুরস্কার

১৮তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের অষ্টদশ আয়োজন। ১৯৯৬ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৮টি বিভাগে ১৯ জন বিজয়ীকে পুরস্কার প্রদান করা হয়। "পোকা মাকড়ের ঘর বসতি" শ্রেষ্ঠ চলচ্চিত্রসহ সর্বাধিক ১০টি বিভাগে পুরস্কার অর্জন করে।
জাকির খান

জাকির খান একজন বাংলাদেশি চলচ্চিত্র পরিচালক ছিলেন যিনি ১১টি বাংলাদেশি চলচ্চিত্র পরিচালনা করেছেন।
৩৪ বছরের কর্মজীবনে জাকির খান মোট ১১টি চলচ্চিত্র পরিচালনা করেন। তন্মধ্যে, "চার অক্ষরের ভালোবাসা", "মনের অজান্তে", "মন চুরি" ও "রাঙামন" এর মত চলচ্চিত্র রয়েছে।
জাকির খান ২০১৯ সালের ১৯ অক্টোবর ৫৬ বছর বয়সে ক্যান্সারে আক্রান্ত হয়ে মৃত্যুবরণ করেন।
স্টিফেন পিয়ল

স্টিফেন গাই পিয়ল (; জন্ম: ২ সেপ্টেম্বর, ১৯৬৯) হারারে এলাকায় জন্মগ্রহণকারী জিম্বাবুয়ের সাবেক আন্তর্জাতিক ক্রিকেটার। জিম্বাবুয়ে ক্রিকেট দলের অন্যতম সদস্য ছিলেন তিনি। ১৯৯২ থেকে ১৯৯৬ সময়কালে জিম্বাবুয়ের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর জিম্বাবুয়ীয় ক্রিকেটে ম্যাশোনাল্যান্ড দলের প্রতিনিধিত্ব করেন। দলে তিনি মূলতঃ ডানহাতি অফ ব্রেক বোলার হিসেবে খেলতেন। এছাড়াও, নিচেরসারিতে বামহাতে কার্যকরী ব্যাটিংশৈলী প্রদর্শন করতেন স্টিফেন পিয়ল।
১৯৯০-৯১ মৌসুম থেকে ১৯৯৫-৯৬ মৌসুম পর্যন্ত স্টিফেন পিয়লের প্রথম-শ্রেণীর খেলোয়াড়ী জীবন চলমান ছিল। জন ট্রাইকোসের ছত্রচ্ছায়ায় নিজেকে সমৃদ্ধ করেন। তবে, এ দুজনের পার্থক্য কখনো কাছাকাছি পর্যায়ে আসেনি। খাঁটো গড়নের অধিকারী ছিলেন। মাঠের নির্দিষ্ট জায়গায়ই কেবল অবস্থান করতেন। তবে, বল নিখুঁতভাবে ও দীর্ঘ সময় ধরে বোলিংয়ে সক্ষমতা দেখিয়েছেন।
সমগ্র খেলোয়াড়ী জীবনে চারটিমাত্র টেস্ট ও একুশটি একদিনের আন্তর্জাতিকে অংশগ্রহণ করেছেন স্টিফেন পিয়ল। ১ ডিসেম্বর, ১৯৯৩ তারিখে করাচীতে স্বাগতিক পাকিস্তান দলের বিপক্ষে টেস্ট ক্রিকেটে অভিষেক ঘটে তার। ২০ অক্টোবর, ১৯৯৪ তারিখে বুলাওয়েতে সফরকারী শ্রীলঙ্কা দলের বিপক্ষে সর্বশেষ টেস্টে অংশ নেন তিনি। চার টেস্ট খেললেও তেমন প্রভাব ফেলতে পারেননি। করাচীতে পাকিস্তানের বিপক্ষে ব্যক্তিগত সেরা বোলিং পরিসংখ্যান ২/৮৯ করেছিলেন।
১৯৯২-৯৩ মৌসুমে নিউজিল্যান্ডের বিপক্ষে ওডিআইয়ে অংশগ্রহণের মাধ্যমে আন্তর্জাতিক ক্রিকেটে পদচারণ ঘটে স্টিফেন পিয়লের। তবে, এর পরপরই দলীয় শৃঙ্খলাভঙ্গের কারণে ভারত সফরগামী জিম্বাবুয়ে দলের সদস্যের মর্যাদা হারান।
গুরুগ্রাম জেলা

গুরুগ্রাম () জেলাটি উত্তর ভারতের হরিয়ানার ২২টি জেলার একটি। গুরুগ্রাম শহরে রয়েছে জেলার প্রশাসনিক সদর দফতর। গুরগাঁও জেলার জেলা ম্যাজিস্ট্রেট ও জেলা প্রশাসক হলেন শ্রী অমিত খত্রি, একজন আইএএস কর্মকর্তা। জেলার মোট জনসংখ্যা ১৫,১৪,০৮৫ জন। পূর্বে এটি গুড়গাঁও হিসাবে পরিচিত ছিল।
এটি হরিয়ানার অন্যতম দক্ষিণাঞ্চলীয় জেলা। জেলাটি উত্তরে ঝজ্জর জেলা ও কেন্দ্রশাসিত অঞ্চল দিল্লির সাথে সীমাবদ্ধ এবং এর পূর্বে ফরিদাবাদ জেলা, দক্ষিণে পালওয়াল ও নুহ জেলা অবস্থিত। এর পশ্চিম সীমান্তে সবচেয়ে গুরত্বপূর্ণ রেওয়ারী জেলার অবস্থিত।
গুরুগ্রাম হল যাদব (উপাধি রাও ব্যবহার করুন) এবং মেও দ্বারা আধিপত্যযুক্ত স্থান।
দিল্লীর দক্ষিণ পশ্চিমে আজকের গুরুগ্রাম অঞ্চল একসময়ে ছিল যদু বংশীয়দের অধীনে। মহাভারতের কাহিনি অনুসারে পান্ডব ও কৌরবদের অস্ত্র শিক্ষার গুরু ছিলেন দ্রোণাচার্য। গুরু দ্রোণাচার্যকে এই অঞ্চল দান করা হয়। দ্রোণাচার্যের সময় থেকেই এখানে অস্ত্রবিদ্যা প্রশিক্ষণের সূচনাও হয়। সেই থেকেই অঞ্চলটি গুরুগ্রাম হিসেবে পরিচিত। এক সময় মুঘল ও ব্রিটিশ শাসনের অধীনেও গুরুগ্রাম। পরিবর্তিত নাম হয় গুড়গাঁও। ১৯৪৭ সালে স্বাধীনতার সময় গুড়গাঁও পাঞ্জাব রাজ্যের অধীনে যায়। ১৯৬৬ পাঞ্জাব রাজ্য ভেঙে হরিয়ানা হলে গুড়গাঁও হরিয়ানার অংশ হয়। ২০১৬ সালের ১২ ই এপ্রিল থেকে হরিয়ানা সরকার গুড়গাঁও নামের পরিবর্তে নাম রাখেন গুরুগ্রাম।
এই জেলাতে অনেকগুলি ছোট ছোট পাহাড় রয়েছে, যা আরাওয়ালি এবং মঙ্গল বাণী পর্বতের অংশ।
জেলার নেতৃত্বে রয়েছেন জেলা প্রশাসক, যিনি জেলার প্রধান কর্মকর্তা। জেলাটি মহকুমা ম্যাজিস্ট্রেটদের নেতৃত্বে ৩ টি উপ-বিভাগে বিভক্ত: গুরুগ্রাম উত্তর, গুরুগ্রাম দক্ষিণ ও পতৌদি, যা আরও পাঁচটি রাজস্ব তহসিলে বিভক্ত, যথা, গুরুগ্রাম, সোহনা, পাটৌদি, ফারুক নগর, মানেশার। এছাড়াও চারটি উপ-তহসিল, যথা ওয়াজিরাবাদ, বাদশাহপুর, কাদিপুর এবং গড়ী হর্ষারু এবং চারটি পল্লী উন্নয়ন ব্লক, যথা পতৌদি, সোহনা, গুরুগ্রাম এবং ফারুকনগর রয়েছে জেলাতে।
এই জেলায় ৪টি বিধানসভা কেন্দ্র রয়েছে : পতৌদি, বাদশাহপুর, গুড়গাঁও এবং সোহনা। এগুলি সবই গুড়গাঁও লোকসভা কেন্দ্রের অংশ। 
গুরুগ্রাম শহর, মনেসর ও সোহনা রোডে প্রচুর শিল্প ও অফিস প্রতিষ্ঠা করা হয়েছে। এনএইচ ৮-এর পাশে সাইবার সিটি একটি জনপ্রিয় অবস্থান, যেখানে বেশিরভাগ বহুজাতিক সংস্থাগুলি (এমএনসি) নিজেদের অফিসের জন্য বড় বড় জমি নিয়েছে। সোনিপত ছাড়া হরিয়ানা রাজ্যের সমস্ত বিশেষ অর্থনৈতিক অঞ্চল (এসইজেড) গুরুগ্রামে রয়েছে।
২০১১ সালের আদমশুমারি অনুসারে গুরুগ্রাম জেলার জনসংখ্যা ১৫,১৪,০৮৫ জন, যা গ্যাবোন বা মার্কিন যুক্তরাষ্ট্রের হাওয়াই রাজ্যের সমান সমান। জনসংখ্যার হিসাবে জেলাটি ভারতে ৩২৮ তম স্থানে রয়েছে (মোট ৬৪০টির এর মধ্যে)। জেলাটির জনসংখ্যার ঘনত্ব প্রতি বর্গ কিলোমিটারে ১,২৪১ জন। ২০০১-২০১১ সময়কালে এর জনসংখ্যা বৃদ্ধির হার ছিল ৭৩.৯৩%। গুরুগ্রাম জেলার লিঙ্গ অনুপাত ১০০০ জন পুরুষের প্রতি ৮৫৩ জন মহিলা এবং শিক্ষার হার ৮৪.৪%।
ভারতের ২০১১ সালের আদমশুমারির সময়ে জেলার জনসংখ্যার ৯১.৯১% হিন্দি, ২.৩৫% পাঞ্জাবি, ২.২০% বাঙালি, ০.৪৯% মাইথিলি এবং ০.৪০% ওড়িয়া তাদের প্রথম ভাষা হিসাবে কথা বলে।
আলমোড়া জেলা

আলমোরা জেলা ভারতের উত্তরাখণ্ড রাজ্যের কুমাওন বিভাগের একটি জেলা। এ জেলার সদরদপ্তর আলমোড়াতে অবস্থিত। সমুদ্রপৃষ্ঠ থেকে জেলার উচ্চতা ১,৬৩৮ মিটার। প্রতিবেশী জেলা হিসেবে পূর্বে পিথোরাগড় জেলা, পশ্চিমে চামোলি জেলা, উত্তরে বাগেশ্বর জেলা এবং দক্ষিণে নৈনিতাল জেলা রয়েছে।
আলমোরা শহর কুমাওন জেলার প্রশাসনিক সদর দফতর ছিল; যা ১৮১৫ সালে অ্যাংলো-গোর্খার যুদ্ধে গোর্খা সেনাবাহিনীর পরাজয়ের পর এবং ১৮১৬ সালের সুগাউলি চুক্তি অনুযায়ী গঠিত হয়। কুমাওন জেলা টেরাই জেলা ও তার সদরদপ্তর কাশিপুর বাদে পুরো কুমাওন বিভাগের সমন্বয়ে গঠিত ছিল। ১৮৩৭ সালে গারোয়ালকে আলাদা জেলার মর্যাদা দেয়া হয় এবং এর সদরদপ্তর হয় পুরি। ১৮৯১ সালে কুমাওন জেলাকে ভেঙে নৈনিতাল জেলা গঠিত হয় এবং কুমাওন জেলার নাম পরিবর্তন করে এর সদরদপ্তরের নামে আলমোড়া জেলা করা হয়।
১৯৬০-এর দশক পর্যন্ত বাগেশ্বর জেলা, পিথোরাগড় জেলা, চম্পাবত জেলা এ জেলার অন্তর্গত ছিল। ১৯৬০ সালের ২৪ ফেব্রুয়ারি আলমোড়া জেলা থেকে পিথোরাগড় জেলা গঠিত হয়। ১৯৯৭ সালের ১৫ সেপ্টেম্বর বাগেশ্বর জেলা গঠন করা হয়েছিল। ২০১১ সালে অবশিষ্ট আলমোড়া জেলাকে ভেঙে রানিক্ষেত জেলা গঠনের প্রস্তাব করা হয়েছে, যা এখন বাস্তবায়ন করা হয়নি।
আলমোড়া শহরটি একটি পাহাড়ের ঘোড়ার জিন আকৃতির শৈল্যশিরার উপরে অবস্থিত। শৈল্যশিরাটির পূর্ব অংশটি তালিফাত নামে পরিচিত এবং পশ্চিম অংশটি সেলিফাত নামে পরিচিত। তালিফাত ও সেলিফাত যেখানে যৌথভাবে সমাপ্ত হয়েছে, সেই শীর্ষস্থানটিতে বাজার অবস্থিত। বাজারটি ১.২৫ মাইল (২.০১ কিমি) দীর্ঘ এবং পাথরের স্ল্যাব দ্বারা আবৃত। বর্তমান সেনানিবাসের জায়গাটি আগে লালমণ্ডি নামে পরিচিত ছিল।
২০১১ সালের ভারতীয় জনগণনার তথ্য মতে, আলমোড়া জেলার জনসংখ্যা ৬২১,৯২৭ জন, যা সদ্য স্বাধীন দেশ মন্টিনিগ্রোর জনসংখ্যা সমান অথবা মার্কিন যুক্তরাষ্ট্রের ভারমন্টনের রাজ্যের জনসংখ্যার সমান। জনসংখ্যারভিত্তিতে এটি ভারতে ৫২৭তম (ভারতের মোট ৬৪০টি জেলা) জনবহুল জেলা। জেলার জনসংখ্যার ঘনত্বের সংখ্যা ছিল প্রতি বর্গকিলোমিটারে ১৯৮ জন বাসিন্দা বা বর্গ মাইলে ৫৭০ জন। ২০০১-২০১১ এর দশ জনসংখ্যা বৃদ্ধির হার ছিল ১.৭৩%। আলমোড়ায় প্রতি ১০০০ জন পুরুষের বিপরীতে ১১৩৯ জন নারী রয়েছে, এবং সাক্ষরতার হার ৮১.৬%।
আলমোড়া জেলা ৯টি তফসিলে বিভক্ত: আলমোড়া, ভিকিয়াসাস, ভানোলি, চৌখুতিয়া, ডায়ারহাট, জৈনি, রানীক্ষেত, সোমেশ্বর এবং সুলত। এগুলো ডায়ারহাট, সল্ট, রানিখেত, সোমেশ্বর (এসসি), আলমোরা এবং জেসেজওয়ার্বর বিধানসভা কেন্দ্রের অন্তর্ভুক্ত।
দেরাদুন জেলা

দেরাদুন জেলা উত্তর ভারতের উত্তরাখণ্ড রাজ্যের একটি জেলা। জেলা সদর দেরাদুন, এটি ২০০০ সালে প্রতিষ্ঠার পর থেকে উত্তরাখণ্ডের অন্তর্বর্তীকালীন রাজধানী হিসাবেও কাজ করেছে। জেলায় ৬টি তহসিল, ৬টি সমষ্টি উন্নয়ন ব্লক, ১৭টি শহর ও ৭৬৪টি জনবসতিপূর্ণ গ্রাম এবং ১৮টি জনহীন গ্রাম রয়েছে। ২০১১ সাল থেকে এটা হরিদ্বার পরে উত্তরাখণ্ডে দ্বিতীয় জনবহুল জেলা (১৩ টির মধ্যে)। দেরাদুন শহর ছাড়াও জেলার বিশিষ্ট শহরগুলির মধ্যে অন্তর্ভুক্ত রয়েছে ঋষিকেশ, মুসুরি এবং চক্রতার। জেলা পূর্ব থেকে গঙ্গা নদী ও পশ্চিম থেকে যমুনা নদী প্রবাহিত হয় এবং জেলার দক্ষিণ এবং দক্ষিণপূর্বে তরাই এবং শিবালিক পর্বত রয়েছে, উত্তর-পশ্চিমে রয়েছে হিমালয়। ব্রিটিশ রাজের আমলে জেলার সরকারী নাম ছিল দেহরা দুন। ১৮৪২ সালে, দুন সাহারানপুর জেলার সাথে সংযুক্ত ছিল এবং জেলা কালেক্টরের অধীনস্থ আধিকারিকের অধীনে থাকলেও ১৮৭১ সাল থেকে এটি পৃথক জেলা হিসাবে পরিচালিত হচ্ছে।
দেরাদুন   জাতীয় রাজধানী দিল্লি থেকে ২৩০ কিমি দূরে অবস্থিত। জাতীয় তেল ও প্রাকৃতিক গ্যাস কর্পোরেশন, সার্ভে অব ইন্ডিয়া, এবং দুন বিশ্ববিদ্যালয়, উত্তরাখণ্ড প্রযুক্তিগত ইনস্টিটিউট, ইন্ডিয়ান ইনস্টিটিউট অব পেট্রোলিয়াম, উত্তরাঞ্চল বিশ্ববিদ্যালয়, বন গবেষণা ইনস্টিটিউট, ভারতের ওয়াইল্ডলাইফ ইনস্টিটিউট, ভারতের জাতীয় সামরিক কলেজ এবং ভারতীয় সামরিক একাডেমির মতো অনেক শিক্ষাপ্রতিষ্ঠান রয়েছে। বাসমতী চাল, চা এবং বাগানের লিচু এখানকার প্রধান কৃষি ফসল।
১৮১৮-১৬ সালের গুর্খা যুদ্ধের ফলস্বরূপ অঞ্চলটি তেহরি-গড়ওয়ালের মহারাজার কাছ থেকে যুদ্ধের লুণ্ঠন হিসাবে দখল করা হয় এবং তৎকালীন দক্ষিণের সাহারানপুর জেলাতে প্রশাসনিকভাবে সংযুক্ত হয়, যা ইতোমধ্যে ব্রিটিশদের হাতে ছিল।
দেরাদুনে রয়েছে বিভিন্ন পুরাণকথার গল্প এবং সংস্কৃতি। উল্লেখ করা হয় রামায়ণ যে প্রভু রাম, ভাই লক্ষ্মণ এলাকায় এসেছিলেন শ্রীলঙ্কা রাক্ষস রাজা রাবণকে পরাজিত করার পর। এই অঞ্চলটি মহাভারতের কৌরব এবং পাণ্ডবদের গুরু দ্রোণাচার্যের সাথেও যুক্ত। এলাকার ঋষিকেশ শহরকে উল্লেখ করা হয় স্কন্দ পুরাণে। এই জেলাতে রামায়ণ ও মহাভারতে উল্লিখিত অঞ্চল ও আশেপাশের জায়গাগুলিতে প্রাচীন মন্দির, মূর্তি এবং প্রত্নতাত্ত্বিক ধ্বংসাবশেষ পাওয়া গেছে। এই ধ্বংসাবশেষগুলি প্রায় ২০০০ বছরের পুরানো বলে জানানো হয়েছে।
দেরাদুন জেলার একটি অংশ গাড়োয়াল অঞ্চলের অংশ, অতএব স্থানীয় সংস্কৃতি জেলাতে খুবই প্রভাবশালী। গড়ওয়ালী ছাড়াও এই অঞ্চলের অন্যান্য ভাষা হ'ল - জওনসারি, হিন্দি এবং ইংরেজি। নীল বাসগুলি শহরের যাতায়াতের প্রধান উপায়।
পুঠিয়া রাজপরিবার

পুঠিয়া রাজ পরিবার সপ্তদশ শতাব্দীর গোড়ার দিকে মুঘলরা তৈরি করেছিলেন এবং এটি বাংলার প্রাচীনতম সামন্তবাদী জনপদগুলির মধ্যে একটি ছিল। নীলাম্বর নামে একজন প্রভু সম্রাট জাহাঙ্গীরের কাছ থেকে রাজা ( "রাজা" ) উপাধি গ্রহণ করেছিলেন (১৬০৫-১৯২৭ সিই, রাজত্ব করেছিলেন)। ১৭৪৪ সালে, অঞ্চলটি রাজা নীলাম্বরের পুত্রদের মধ্যে ভাগ হয়ে যায় এবং পুঠিয়া রাজ পরিবারের জন্ম হয়। পরিবারটি পুঠিয়া মন্দির চত্বরের মতো আভিজাত্য প্রাসাদ এবং মন্দিরগুলো তৈরি করেছিল এবং তিনি একজন নামকরা সমাজসেবী ছিলেন। পরবর্তীকালে ব্রিটিশ রাজের পতনের ঠিক দু'বছর পরে ১৯৫০ সালের পূর্ববাংলা রাজ্য অধিগ্রহণ ও প্রজাস্বত্ব আইন পাস হওয়ার পরে পূর্ব পাকিস্তানের নবগঠিত গণতান্ত্রিক সরকারের অধীনে জমিদারী ব্যবস্থা বিলুপ্ত হওয়া অবধি পুথিয়া রাজ এস্টেট রক্ষণ করা হয়। প্রাসাদগুলি বর্তমানে বাংলাদেশ সরকার নিয়ন্ত্রিত।
ইন্ট্রাক্রেনিয়াল রক্তক্ষরণ

ইন্ট্রাক্রেনিয়াল রক্তক্ষরণ () বা অন্তঃকরোটীয় রক্তক্ষরণ হচ্ছে মস্তিষ্কের করোটির অভ্যন্তরের সৃষ্ট রক্তক্ষরণ। এটি ইন্ট্রাক্রেনিয়াল ব্লিড নামেও পরিচিত। করোটির অভ্যন্তরে বিভিন্ন ধরনের রক্তক্ষরণ রয়েছে যার মধ্যে রয়েছে ইন্ট্রাসেরিব্রাল রক্তক্ষরণ (যেমন ইন্ট্রাভেন্ট্রিকুলার রক্তক্ষরণ এবং ইন্ট্রাপ্যারেনকাইমাল রক্তক্ষরণ), সাবঅ্যারাকনয়েড রক্তক্ষরণ, এপিডুরাল হেমাটোমা, এবং সাবডুরাল হেমাটোমা।
প্রতি বছর প্রতি দশ হাজার মানুষের মধ্যে গড়ে ২.৫ জন এ ধরনের রক্তক্ষরণে স্বীকার হন।
ইন্ট্রাক্রেনিয়াল রক্তক্ষরণ একটি গুরুতর অবস্থা এবং এক্ষেত্রে জরুরী ভিত্তিতে চিকিৎসা সেবা দেওয়া প্রয়োজন, কারণ করোটির অভ্যন্তরে এ ধরনের রক্তক্ষরণের ফলে অন্তঃকরোটি চাপ বৃদ্ধি পায়। যেহেতু মস্তিষ্ক ও করোটির মাঝে ফাঁকা অংশ নেই বললেই চলে তাই অন্তঃকরোটি চাপ সৃষ্টি হলে তা মস্তিষ্কের নাজুক স্নায়ুকোষ ও স্নায়ুকলার স্থায়ী ক্ষতিসাধন করতে পারে বা মস্তিষ্কের রক্ত সরবারহ সীমিত করতে পারে। এছাড়াও অন্তঃকরোটি চাপ অতিমাত্রায় বৃদ্ধি পেলে তা ব্রেইন হার্নিয়েশনের সৃষ্টি করতে পারে, সেক্ষেত্রে চাপের কারণে মস্তিষ্কের নির্দিষ্ট অংশ করোটির সাথে ঠেসে ধরার মতো অবস্থার সৃষ্টি হতে পারে।
করোটির অভ্যন্তরে রক্তবাহিকা ফেটে গেলে বা ছিদ্র হয়ে গেলে ইন্ট্রাক্রেনিয়াল রক্তক্ষরণের সৃষ্টি হতে পারে। এ ধরনের সমস্যা কোনো দুর্ঘটনার ফলে সৃষ্ট মাথার জখমের কারণে হতে পারে বা জখম ছাড়াও অন্য কারণেও (যেমন রক্তক্ষরণমূলক স্ট্রোক বা ফেটে যাওয়া ইন্ট্রাক্রেনিয়াল অ্যানিউরিজমের কারণেও হতে পারে। রক্তের গাঢ়ত্ব হ্রাসকারী ওষুধ প্রয়োগ বা অ্যান্টিকোয়াগুলেন্ট থেরাপি ও রক্ত জমাট বাধার ব্যাধি বা কোয়াগুলোপ্যাথি থাকলে এ ধরনের জটিলতার ঝুঁকি বাড়তে পারে।
ইন্ট্রাক্রেনিয়াল রক্তক্ষরণের পর পুনরায় রক্ত পাতলাকারক প্রয়োগ শুরু করা অপেক্ষাকৃতভাবে নিরাপদ।
সামাজিক ভূগোল

সামাজিক ভূগোল হলো মানব ভূগোলের এমন একটি শাখা যা সাধারণভাবে সামাজিক তত্ত্বের সাথে ও বিশেষভাবে সমাজবিজ্ঞানের সাথে খুব ঘনিষ্টভাবে সম্পর্কিত এবং সামাজিক ঘটনা ও এর স্থানিক উপাদানগুলির মধ্যকার সম্পর্ক নিয়ে কাজ করে থাকে। যদিও এই শব্দের ১০০ বছরেরও সময়কালের বেশি নিজেস্ব ঐতিহ্য রয়েছে, তথাপি এর সুস্পষ্ট বিষয়বস্তু নিয়ে বিশেষজ্ঞদের মধ্যে কোনও ঐকমত্য নেই। ১৯৬৮ সালে অ্যান বাটিমার উল্লেখ করেছিলেন যে, "[এর] কিছু উল্লেখযোগ্য ব্যতিক্রম ব্যতীত, (...) সামাজিক ভূগোলকে নির্দিষ্ট ধারার মধ্যে নির্মিত কোনো সুনির্দির্ষ্ট বিষয়ভিত্তিক শিখন ঐতিহ্যের চেয়ে বহু পৃথক বিশেষজ্ঞের দ্বারা গঠিত এবং চর্চিত ক্ষেত্র হিসাবে বিবেচনা করা যেতে পারে।" তখন থেকে গঠন কাঠামোকে রূপান্তর করার এবং দলবদ্ধ বিতর্ককে কেন্দ্র করে কিছু আলোচনা হওয়া সত্ত্বেও, এর পদ্ধতিগত, তাত্ত্বিক এবং বিষয়বস্তুর বৈচিত্র আরও অধিক ছড়িয়ে পড়েছে, ফলে সামাজিক ভূগোলের অসংখ্য সংজ্ঞার প্রকাশ ঘটেছে এবং এর ফলশ্রুতিতে এই বিষয়ের সমসাময়িক পণ্ডিতেরা সামাজিক ভূগোলের ক্ষেত্রে নানাবিধ পার্থক্য সনাক্ত করতে সক্ষম হচ্ছেন। যাইহোক, বেন্নো ওয়ার্লেনের মতানুসারে বলা চলে, এই ভিন্নতার ধারণাটি একই সাথে দু‌ই প্রস্ত প্রশ্নের ভিন্ন উত্তর ছাড়া আর কিছুই নয়, যা একদিকে সমাজের স্থানিক গঠনতন্ত্রিক অবস্থাকে বুঝায় এবং অপর দিকে সামাজিক প্রক্রিয়াগুলির স্থানিক প্রকাশকে বুঝায়।
"সামাজিক ভূগোল" (বা, "géographie sociale") শব্দটি ফ্রেঞ্চ ভাষা থেকে এসেছে, যেখানে এই শব্দটি ভূগোলবিদ এলিসি রিক্লাস এবং লে প্লে মতবাদের অনুসারি সমাজবিজ্ঞানীরা উভয়ই, সম্ভবতঃ একে অপরের থেকে পৃথকভাবে, ব্যবহার করেছিলেন। প্রকৃতপক্ষে, এই শব্দটির প্রথম দেখা যায় ১৮৮৪ সালে লে প্লে মতবাদের অনুসারি সমাজবিজ্ঞানী পল ডি রুশিয়ার্স রচিত রিক্লাসের "Nouvelle géographie universelle"-এর পর্যালোচনায়। রিক্লাস নিজেই এই শব্দটি বেশ কয়েকবার ব্যবহার করেছিলেন, প্রথমটি ১৮৫৫ সালে প্রথম এবং ১৯০৫ সালে তার শেষ রচনা "L'Homme et la terre"-তে। প্রথম প্রকাশিত কোন রচনায় এই শব্দটিকে শিরোনামের অংশ হিসাবে ব্যবহার করেছিলেন লে প্লে মতবাদের অনুসারি অপর এক সমাজবিজ্ঞানী অ্যাডমন্ড ডেমোলিনস তার ১৮৯৬ এবং ১৮৯৭ সালে প্রকাশিত "Géographie sociale de la France" নিবন্ধে।
দ্বিতীয় বিশ্বযুদ্ধের পরবর্তীকালে জার্মান ভাষার ভূগোলে সামাজিক বিভাগ এবং ভূদৃশ্যগুলির মধ্যকার সংযোগের উপর মনোযোগ প্রদানের রীতি হান্স বোবেক এবং ওল্ফয়েং হার্টকের দ্বারা আরও বিকাশ লাভ করে।
২০২২ উগান্ডা ক্রিকেট বিশ্বকাপ চ্যালেঞ্জ লিগ বি

২০২২ উগান্ডা ক্রিকেট বিশ্বকাপ চ্যালেঞ্জ লিগ বি হচ্ছে একটি ক্রিকেট প্রতিযোগিতা যা ২০১৯-২১ আইসিসি ক্রিকেট বিশ্বকাপ চ্যালেঞ্জ লিগ এর বি গ্রুপের দ্বিতীয় পর্বের খেলা।প্রতিযোগিতাটি হচ্ছে ২০২৩ ক্রিকেট বিশ্বকাপ খেলার যোগ্যতা অর্জনের একটি ধাপ। ২০১৯ এর অক্টোবরে, আন্তর্জাতিক ক্রিকেট কাউন্সিল (আইসিসি) নিশ্চিত করে যে, উগান্ডা ক্রিকেট অ্যাসোসিয়েশন প্রতিযোগিতাটির আয়োজন করবে, এবং প্রতিযোগিতাটি অনুষ্ঠিত হবে জুনের ২০২২ এর মধ্যে। প্রতিযোগিতার সবগুলো খেলা হবে লিস্ট এ মর্যাদা সম্পন্ন।
ইন্ট্রাসেরিব্রাল রক্তক্ষরণ

ইন্ট্রাসেরিব্রাল রক্তক্ষরণ () যা সেরিব্রাল রক্তক্ষরণ নামেও পরিচিত হচ্ছে এক ধরনের ইন্ট্রাক্রেনিয়াল রক্তক্ষরণ যা মস্তিষ্কের টিস্যু বা প্রকোষ্ঠে সংঘটিত হয়। এ ধরনের রক্তক্ষরণের উপসর্গের মধ্যে রয়েছে মাথাব্যথা, একপার্শ্বীয় দূর্বলতা (শরীরের কোনো এক পাশের সৃষ্ট দুর্বলতা), বমি করা, খিঁচুনি, চেতনার মাত্রা হ্রাস পাওয়া, এবং ঘাড় শক্ত হয়ে যাওয়া। প্রায়শই সময়ের সাথে সাথে উপসর্গের তীব্রতা বৃদ্ধি পায়। কিছু ক্ষেত্রে সাধারণত শরীরে জ্বরও থাকে। এই রক্তক্ষরণ অনেক সময় মস্তিষ্কের টিস্যু ও প্রকোষ্ঠ উভয় অংশেই সংগঠিত হয়।
এ ধরনের রক্তক্ষরণের কারণগুলোর মধ্যে রয়েছে মস্তিষ্কের জখম বা ট্রমা, অ্যানিউরিজম, আর্টেরিওভেনাস বিকলাঙ্গতা, এবং মস্তিষ্কের টিউমার। তবে হঠাৎ বা স্ততঃস্ফূর্তভাবে এ ধরনের রক্তক্ষরণের ঝুঁকি বৃদ্ধিতে উচ্চ রক্তচাপ এবং অ্যামিলয়ডোসিসের সবচেয়ে বেশি ভূমিকা রয়েছে। ঝুঁকি বৃদ্ধির অন্যান্য কারণগুলোর মধ্যে আছে মদ্যাসক্তি, রক্তে অস্বাভাবিক কম পরিমাণ চর্বি থাকা বা হাইপোকোলেস্টেরলেমিয়া, রক্তের গাঢ়ত্ব হ্রাসকারী ওষুধের ব্যবহার, এবং কোকেইন সেবন। রোগনির্ণয় সাধারণত সিটি স্ক্যানের মাধ্যমে করা হয়। এ ধরনের অবস্থা অনেক সময় স্ট্রোকের সাথে সাদৃশ্যপূর্ণ হতে পারে।
সাধারণত হাসপাতালের নিবিড় পরিচর্যা কেন্দ্রে (আইসিইউ/আইটিইউ) এ ধরনের জটিলতার চিকিৎসা প্রদান করা হয়। চিকিৎসা সংক্রান্ত নির্দেশাবলীগুলো এ ধরনের জটিলতায় সিস্টোলিক রক্তচাপ ১৪০ এমএমএইচজি-এ কমিয়ে আনার সুপারিশ করে। সম্ভব হলে রক্ত পাতলাকারকের ব্যবহার পাল্টে দেওয়া এবং রক্তে শর্করার মাত্রা নিয়ন্ত্রণ করা উচিত। হাইড্রোসেফ্যালাসের সৃষ্টি হলে তা নিরাময়ে ভেন্ট্রিকুলার ড্রেইন স্থাপনের উদ্দেশ্যে শল্যচিকিৎসার প্রয়োজন হতে পারে, কিন্তু কর্টিকোস্টেরয়েড ব্যবহার করা উচিত নয়। এছাড়াও সুনির্দিষ্ট কিছু ক্ষেত্রে জমে থাকা রক্ত অপসারণের জন্যও অস্ত্রোপচারের প্রয়োজন হতে পারে।
প্রতি বছর ১০,০০০ লোকের প্রতি ২.৫ জন সেরিব্রাল রক্তক্ষরণের স্বীকার হয়। প্রায় সময়ই পুরুষ ও বয়স্কদের মধ্যে এই রোগে আক্রান্তের হার বেশি। আক্রান্তদের মাঝে ৪৪% রোগী এক মাসের মধ্যে মারা যান। আর ২০%-এর ক্ষেত্রে ভালো ফলাফল দেখা যায়। এটি এক ধরনের স্ট্রোক এবং ১৮২৩ সালে সর্বপ্রথম স্ট্রোককে দুইটি প্রধান ভাগে ভাগ করা হয় যার একটি হচ্ছে মস্তিষ্কে রক্তক্ষরণের কারণে সৃষ্ট স্ট্রোক, এবং আরেকটি হচ্ছে অপর্যাপ্ত রক্ত সরবরাহের কারণে সৃষ্ট স্ট্রোক।
মার্কিন যুক্তরাষ্ট্রে সংঘটিত সেরিব্রোভাস্কুলার রোগের ক্ষেত্রে ইন্ট্রাসেরিব্রাল রক্তক্ষরণ তৃতীয় অবস্থানে রয়েছে যা পরিমাণভাবে ২০%। এক্ষেত্রে প্রথম অবস্থানে রয়েছে সেরিব্রাল থ্রম্বোসিস (৪০%) এবং দ্বিতীয় অবস্থানে রয়েছে সেরিব্রাল এম্বোলিজম (৩০%)।
১৯তম বাচসাস পুরস্কার

১৯তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের উনবিংশতম আয়োজন। ১৯৯৭ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৮টি বিভাগে ১৭ জন বিজয়ীকে পুরস্কার প্রদান করা হয়। "দুখাই" শ্রেষ্ঠ চলচ্চিত্রসহ সর্বাধিক ৫টি বিভাগে পুরস্কার অর্জন করে।
ব্রজমোহন দত্ত

ব্রজমোহন দত্ত (১৮২৬-১৮৮৬) ছিলেন একজন বাঙালি সমাজসেবী এবং শিক্ষাবিদ। তিনি ছিলেন জাতীয়তাবাদী রাজনীতিবিদ অশ্বিনী কুমার দত্তের পিতা।
ব্রজমোহন দত্ত ১৮২৬ সালে ব্রিটিশ ভারতের বরিশালের গৌরনদী উপজেলার বাটাজোর গ্রামে জন্মগ্রহণ করেন। তিনি বাংলার বিভিন্ন জেলাতে ডেপুটি ম্যাজিস্ট্রেট এবং উপ-বিচারক হিসাবে দায়িত্ব পালন করেছিলেন।
তিনি গ্রামবাংলায় সামাজিক কাজ এবং শিক্ষা ও যোগাযোগ ব্যবস্থার উন্নতিতে নিযুক্ত ছিলেন। ১৮৬৭ সালে তিনি পটুয়াখালী মহকুমা সৃষ্টিতে ভূমিকা পালন করেছিলেন। বরিশালের লোকদের মধ্যে ইংরেজি ভাষা শিক্ষার প্রয়োজনীয়তা উপলব্ধি করে তিনি অর্থ অনুদানও দিয়েছিলেন, মহিলা শিক্ষার প্রচারের জন্য তিনি বিদ্যালয় প্রতিষ্ঠা করেছিলেন। তিনি নদিয়ার কৃষ্ণনগরে একটি ছোট আদালতের বিচারক হিসাবে অবসর গ্রহণ করেন। তাঁর পুত্র অশ্বিনী কুমার দত্ত তার অবদান থেকে প্রেরণা পান এবং ১৮৮৪ সালে ব্রজমোহন দত্তের স্মৃতির স্মরণে বরিশালে ব্রজমোহন কলেজ প্রতিষ্ঠা করেন।
২০তম বাচসাস পুরস্কার

২০তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের বিংশতম আয়োজন। ১৯৯৮ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৪টি বিভাগে ১৫ জন বিজয়ীকে পুরস্কার প্রদান করা হয়। এই আয়োজনে শ্রেষ্ঠ চলচ্চিত্র বিভাগে পুরস্কার প্রদান করা হয়নি। "বাপের টাকা" ও "পৃথিবী তোমার আমার" চলচ্চিত্র দুটি সর্বাধিক ৩টি বিভাগে পুরস্কার অর্জন করে।
২১তম বাচসাস পুরস্কার

২১তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের একবিংশতম আয়োজন। ১৯৯৯ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৯টি বিভাগে ১৮ জন বিজয়ীকে পুরস্কার প্রদান করা হয়। "আম্মাজান" শ্রেষ্ঠ চলচ্চিত্রসহ সর্বাধিক ৬টি বিভাগে পুরস্কার অর্জন করে।
২২তম বাচসাস পুরস্কার

২২তম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের দ্বাবিংশতম আয়োজন। ২০০০ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৮টি বিভাগে ১৭ জন বিজয়ীকে পুরস্কার প্রদান করা হয়। "শ্রাবণ মেঘের দিন" শ্রেষ্ঠ চলচ্চিত্রসহ সর্বাধিক ৯টি বিভাগে পুরস্কার অর্জন করে।
ইন্ট্রাক্রেনিয়াল অ্যানিউরিজম

ইন্ট্রাক্রেনিয়াল অ্যানিউরিজম () বা মস্তিষ্কের অ্যানিউরিজম হচ্ছে এক প্রকার সেরিব্রোভাসকুলার রোগ। এই রোগে মস্তিষ্কের ধমনি বা শিরায় দুর্বলতার সৃষ্টি হয় যার ফলশ্রুতিতে রক্তবাহিকার আক্রান্ত স্থান প্রসারিত হয়ে বেলুনের মতো আকার ধারণ করে।
মস্তিষ্কের পেছনের অংশের রক্তবাহিকায় (বেসিলার ধমনি, ভার্টিব্রাল ধমনি, এবং পোস্টেরিয়র কমিউনিকেটিং ধমনি) সৃষ্ট অ্যানিউরিজমের ফেটে যাওয়ার ঝুঁকি তুলনামূলকভাবে বেশি। বেসিলার ধমনির অ্যানিউরিজমের পরিমাণ অন্তঃকরোটির অ্যানিউরিজমগুলোর মধ্যে ৩%-৫% তবে মস্তিষ্কের পেছনের অংশে থাকা রক্তবাহিকাগুলোর মধ্যে এ ধরনের অ্যানিউরিজম-ই সবচেয়ে প্রচলিত।
একটি ছোট ও অপরিবর্তিত অ্যানিউরিজম খুব কম উপসর্গই প্রকাশ করতে পারে। তবে অনেক ক্ষেত্রে ছোট অ্যানিউরিজম কোনো লক্ষণ সৃষ্টি করে না। বড়ো অ্যানিউরিজম ফেটে যাওয়ার আগে আক্রান্ত ব্যক্তি প্রচণ্ড মাথাব্যথা, বমি বমি ভাব, দৃষ্টি প্রতিবন্ধকতা, বমি হওয়া, এবং চেতনা হারানোর মতো উপসর্গ প্রত্যক্ষ করতে পারেন। তবে এক্ষেত্রেও কিছু কিছু সময় আক্রান্ত ব্যক্তি কোনো লক্ষণ নাও অনুভব করতে পারেন।
জীবনাধারণকালে আক্রান্ত কোনো রোগের ফলে বা বংশগত কোনো কারণেও ইন্ট্রাক্রেনিয়াল অ্যানিউরিজম হতে পারে। জীবনধারণকালীন যেসকল রোগগুলোর সাথে মস্তিষ্কের অ্যানিউরিজমে সংশ্লিষ্টতা পাওয়া গেছে তার মধ্যে রয়েছে উচ্চ রক্তচাপ, ধূমপান, অতিরিক্ত মদ্যাসক্তি, এবং অতিস্থূলতা। এছাড়াও কোকেইন সেবনের সাথেও অ্যানিউরিজমের বিকাশ হওয়ার সংশ্লিষ্টতা পাওয়া গেছে। মস্তিষ্কের অ্যানিউরিজমের অন্য ধরনের কারণগুলোর মধ্যে রয়েছে মাথার জখম এবং সংক্রমণ।
নন্দ পাল

নন্দ পাল হল ভারতের উত্তরাখণ্ড রাজ্যের পিঠোরাগড় জেলার পূর্ব অংশে অবস্থিত একটি হিমালয় পর্বত শিখর। শিখরটির উচ্চতা ৬,৩০৬ মিটার। নন্দ পাল উত্তর-দক্ষিণ স্তূপপর্বতের মিলম হিমবাহের পূর্ব অংশে অবস্থিত। শৈলশিরার নিকটবর্তী অন্যান্য শিখরগুলি হল ইকুয়ালারি (৬,০৫৯ মিটার), নন্দ গন্ড (৬,৩১৫ মিটার), নিতল ঠাউর (৬,০৫৯ মিটার)। উন্টা ধুরা গিরিপথ এই শিখরের উত্তরে অবস্থিত। ভারত-তিব্বত সীমান্ত পুলিশ সদস্যরা ১৯৭৩ সালের ৮ই জুন নন্দ পাল শিখর প্রথম জয় করেন।
টুনজ অ্যানিমেশন

টুনজ অ্যানিমেশন ইন্ডিয়া প্রাইভেট লিমিটেড হলো ভারতীয় অ্যানিমেশন কোম্পানি৷ এটি সিঙ্গাপুর ভিত্তিক টুনজ গ্রুপের অ্যানিমেশন আর্ম, যা লাইভ-কর্ম বৈশিষ্ট্য ফিল্ম উৎপাদন এবং বিতরণের বিভিন্ন প্রকল্প আছে, যেমন - ডিজিটাল এবং গেমিং সামগ্রী, লাইসেন্সিং এবং পণ্যদ্রব্য এবং মিডিয়া-সম্পর্কিত শিক্ষা।
জি.এ.মেনোন দ্বারা ১৯৯৯ সালে টুনজ অ্যানিমেশনের যাত্রা শুরু হয়েছিল৷
টুনজ অ্যানিমেশনটি জনপ্রিয় ক্রিকেটের ভিত্তিতে টু ডি অ্যানিমেটেড টেলিসিয়াস হোজ্যাটটের প্রযোজক।
গাতুরো (চলচ্চিত্র) একটি ৯০-মিনিট থ্রি ডি- এনিমেশন পূর্ণদৈর্ঘ্য চলচ্চিত্র, চরিত্র নকশার সহ টুনজ অ্যানিমেশন স্টুডিওতে কাজ করা হয়েছে৷ টুনজ স্টুডিও এর অবস্থান তিরুবনন্তপুরম, কেরালা৷
টুনজ অ্যানিমেশন অটোমেটিং চ্যানেলগুলি ও ডিজিটাল চ্যানেলগুলি পরিচালনা করে এবং তাদের অনুষ্ঠানগুলো প্রচার করে (টুনজ টিভি সহ) ৷ বাচ্চাদের অ্যানিমেশন করা কার্টুনগুলির জন্য ডিজিটাল চ্যানেলগুলিতে ২ মিলিয়ন গ্রাহক এবং ১.৭৫ বিলিয়ন মতামত আছে। টুনজ চ্যানেল ইউটিউব, অ্যামাজন প্রাইম, রকু এবং অন্যান্য ডিজিটাল প্লাটফর্মে উপলব্ধ৷
টুনজ অ্যানিমেশন এক বছরের জন্য অ্যানিমেশন মাস্টার সামিট নামে একটি শিল্প ইভেন্ট আয়োজন করে। এই অনুষ্ঠানটি একসঙ্গে শিল্প বিশেষজ্ঞ, স্পন্দনশীল অ্যানিমেশন পেশাদার এবং উচ্চকাক্ষি তরুণদের মনকে একসঙ্গে বিশ্বব্যাপী অ্যানিমেশন শিল্পের আকারের প্রবণতা ও উদ্যোগ নিয়ে আলোচনা করা হয়৷
মেলবোর্ন বিমানবন্দর

মেলবোর্ন বিমানবন্দর হল মেলবোর্ন শহরকে পরিসেবা প্রদানকারী প্রধান বিমানবন্দর এবং এটি অস্ট্রেলিয়ার দ্বিতীয় ব্যাস্ততম বিমানবন্দর। এটি এডিসন বিমানবন্দরের নিকটে ১৯৭০ সালে এসেডন বিমানবন্দরের বদলে চালু করা হয়। মেলবোর্ন বিমানবন্দর মেলবোর্ন মেট্রোপলিটন এলাকায় বিমান পরিবহন সেবা প্রদানকারী চারটি বিমানবন্দরের মধ্যে প্রধান আন্তর্জাতিক বিমানবন্দর, অন্য আরেকটি আন্তর্জাতিক হল অ্যভেলন বিমানবন্দর।
বিমানবন্দরে চার টার্মিনাল রয়েছে; একটি আন্তর্জাতিক টার্মিনাল, দুটি আভ্যন্তরীণ টার্মিনাল এবং এক বাজেট আভ্যন্তরীণ টার্মিনাল। এটি মেলবোর্ন শহরের কেন্দ্রস্থল থেকে ২৩ কিলোমিটার (১৪ মাইল) উত্তর পশ্চিমে তুল্লামেরিন উপশহর এলাকায় অবস্থিত। বিমানবন্দরটির নিজস্ব উপশহর এবং পোস্টকোড রয়েছে — মেলবোর্ন বিমানবন্দর, ভিক্টোরিয়া (পোস্টকোড ৩০৪৫)।
২০১৬-২০১৭ সালে ২ কোটি ৫০ লক্ষ আভ্যন্তরীণ যাত্রী এবং ১ কোটি আন্তর্জাতিক যাত্রী এ বিমানবন্দর ব্যবহার করেছে। মেলবোর্ন - সিডনি বিমানপথ বিশ্বের দ্বিতীয় বৃহত্তম যাত্রী পরিবহনকারী বিমানপথ। বিমানবন্দর থেকে ৩৩টি আভ্যন্তরীণ গন্তব্যস্থল এবং প্যাসিফিক, ইউরোপ, এশিয়া, উত্তর আমেরিকা এবং দক্ষিণ আমেরিকা এ যাওয়ার সরাসরি ফ্লাইট রয়েছে।
মেলবোর্ন বিমানবন্দর চালুর পূর্বে মেলবোর্নের প্রধান বিমানবন্দর ছিল এসেনডন বিমানবন্দর, যা ১৯৫০ সালে আন্তর্জাতিক বিমানবন্দর হিসেবে প্রতিষ্ঠিত হয়। ১৯৫০-এর দশকের মাঝামাঝি সময়ে ১০,০০০ জনেরও বেশি যাত্রী এসেনডন বিমানবন্দর ব্যবহার করছিলেন এবং এর সীমাবদ্ধতা স্পষ্ট হতে শুরু করেছিল। বিমান ভ্রমণের ক্রমবর্ধমান চাহিদা মেটাতে এসেনডনের সুবিধাগুলি অপর্যাপ্ত ছিল; রানওয়ে বিমান পরিচালনা করার জন্য খুব ছোট ছিল এবং টার্মিনালগুলি যাত্রীদের বৃদ্ধি পরিচালনা করতে ব্যর্থ হয়েছিল। ১৯৫০-এর দশকের মাঝামাঝি সময়ে উত্তর হ্যাঙ্গারের দিকে একটি ওভারফ্লো আন্তর্জাতিক টার্মিনাল নির্মাণ করা হয়। বিমানবন্দরের চারদিকে আবাসিক এলাকা হ‌ওয়ায় বিমানবন্দরকে প্রসারিত করা যায়নি।
১৯৫৮ সালের ফেব্রুয়ারিতে এসেডেননের পরিবর্তে একটি প্রতিস্থাপনের সন্ধানে, মেলবোর্নের বেসামরিক বিমানচালনার প্রয়োজনগুলি মূল্যায়ন করার জন্য একটি প্যানেল নিযুক্ত করা হয়েছিল। ১৯৫৯ সালে, কমনওয়েলথ সরকার তখনও-গ্রামীণ তুল্লামেরিনে ৫,৩০০ হেক্টর (১৩,০০০ একর) তৃণভূমি গ্রহণ করে। অবশেষে ১৯৫৯ সালে ঘোষণা করা হয় যে, তুল্লামেরিনে নতুন বিমানবন্দর করা হবে। পর্বতীতে ১৯৬২ সালের ২৭ নভেম্বর প্রধানমন্ত্রী রবার্ট মেনজিস ৪৫ মিলিয়ন অস্ট্রেলীয় ডলার ব্যয়ে ৫ বছর মেয়াদি পরিকল্পনার কথা ঘোষণা করেন।
মেলবোর্ন বিমানবন্দরের টার্মিনালগুলিতে ৬৮টি গেট রয়েছে: ৫৩টি আভ্যন্তরীণ এবং ১৫টি আন্তর্জাতিক। সাউদার্ন মালবাহী এপ্রনে পাঁচটি ডেডিকেটেড মালবাহী পার্কিং রয়েছে। বর্তমান টার্মিনাল নাম্বারিং পদ্ধতিটি ২০১৫ সালের জুলাইয়ে চালু হয়েছিল; যা পূর্বে কোয়ান্টাস ডমেস্টিক, আন্তর্জাতিক এবং দক্ষিণ (পূর্বে অ্যাসেট ডোমেস্টিক) নামে পরিচিত ছিল।
মেলবোর্ন বিমানবন্দর অস্ট্রেলিয়ার দ্বিতীয় ব্যস্ততম বিমানবন্দর। বিমানবন্দরটি কারফিউমুক্ত এবং দিনে ২৪ ঘণ্টা কার্যক্রম পরিচালনা করে, যদিও সকাল দুইটা থেকে সকাল চারটার মধ্যে, মালবাহী বিমান যাত্রীবাহী বিমানের তুলনায় বেশি জনপ্রিয়। ২০০৪ সালে পরিবেশগত ব্যবস্থাপনা সিস্টেমগুলি আইএসও ১৪০০১ হিসাবে স্বীকৃত হয়েছিল, যা বিশ্বের সেরা অনুশীলন স্ট্যান্ডার্ড, এটি অস্ট্রেলিয়ার প্রথম বিমানবন্দর যে এই জাতীয় অনুমোদন লাভ করেছে।
জাতীয় সড়ক ৪৮ (ভারত)

দিল্লি থেকে মুম্বাই পর্যন্ত এর প্রসারিত অঞ্চলটি আগে এনএইচ ৮ হিসাবে চিহ্নিত ছিল এবং মুম্বাই-চেন্নাইয়ের মধ্যে প্রসারিতটি ২০১০ সালে সমস্ত জাতীয় মহাসড়কের পুনরায় নামকরণের আগে এনএইচ ৪ নামে নির্ধারণ ছিল । 
এনএইচ ৪৮ হরিয়ানা, রাজস্থান, গুজরাত, মহারাষ্ট্র, কর্ণাটক এবং তামিলনাড়ু রাজ্যগুলির মধ্য দিয়ে অগ্রসর হয়েছে। 
এনএইচ ৪৮ যে স্থানগুলির মধ্য দিয়ে যায়: 
জাতীয় সড়কটি দিল্লির রাও তুলা মার্গ থেকে শুরু হয়। এই সড়ক দিল্লির মধ্যে ১০.২ কিলোমিটার পথ অতিক্রম করেছে। এটি দিল্লি অতিক্রম করে হরিয়ানা রাজ্যে প্রবেশ করে।
সড়ক পথটি হরিয়ানা রাজ্যে প্রবশ করে গুরগাঁও শহর হয়ে। এর পরে সড়কটি ধরুহেরা ও বাওয়াল শহর হয়ে হরিয়ানা-রাজস্থান সীমান্ত অতিক্রম করে রাজস্থান রাজ্যে প্রবেশ করে। এই সড়কটি হরিয়ানাতে গুরগাঁও জেলা ও রেওয়ারি জেলা মধ্যে দিয়ে মোট ৮৩.৩ কিলোমিটার পথ অতিক্রম করে।
সড়কটি হরিয়ানা-রাজস্থান সীমান্ত অতিক্রম করে রাজস্থানে প্রবেশ করে। এর পর সড়কটি রাজ্যের মোট ৬ টি জেলার মধ্য দিয়ে অগ্রসর হয়, এই জেলাগুলি হল - আলওয়ার, জয়পুর, আজমির, ভিলওয়ারা, চিত্রদুর্গ ও উদয়পুর। জাতীয় সড়ক ৪৮ রাজস্থান রাজ্যের মধ্যে ৭৩২ কিলোমিটার পথ অতিক্রম করে গুজরাত রাজ্যে প্রবেশ করে।
সড়কটি রাজস্থান-গুজরাত সীমান্ত অতিক্রম করে গুজরাতে প্রবেশ করে সবরকান্ত জেলা হয়ে। এর পর সড়কটি রাজ্যের মোট ১০ টি জেলার মধ্য দিয়ে অগ্রসর হয়, এই জেলাগুলি হল - সবরকান্ত, গান্ধিনগর, আহমেদাবাদ, খেদা, আনন্দ, ভদোদরা, সুরাট, বারুচ, নবসারি ও ভালসাদ। জাতীয় সড়ক ৪৮ রাজস্থান রাজ্যের মধ্যে ৪৮৮.৭ কিলোমিটার পথ অতিক্রম করে মহারাষ্ট্র রাজ্যে প্রবেশ করে।
সড়কটি গুজরাত-মহারাষ্ট্র সীমান্ত অতিক্রম করে মহারাষ্ট্রে প্রবেশ করে সবরকান্ত জেলা হয়ে। এর পর সড়কটি রাজ্যের মোট ৭ টি জেলার মধ্য দিয়ে অগ্রসর হয়, এই জেলাগুলি হল - পালঘর, থানে, রায়গড়, সাতারা, পুণে, সাংলী ও কোলাপুর। জাতীয় সড়ক ৪৮ মহারাষ্ট্র রাজ্যের মধ্যে ৫০১ কিলোমিটার পথ অতিক্রম করে কর্ণাটক রাজ্যে প্রবেশ করে।
সড়কটি মহারাষ্ট্র-কর্ণাটক সীমান্ত অতিক্রম করে কর্ণাটক রাজ্যে প্রবেশ করে বেলগাউম জেলা হয়ে। এর পর সড়কটি রাজ্যের মোট ৮ টি জেলার মধ্য দিয়ে অগ্রসর হয়, এই জেলাগুলি হল - বেলগাউম, ধারওয়াড়, হাবেরী, দাওয়ানগরে, চিত্রদুর্গ, তুমকুর, গ্রামীণ বেঙ্গালুরু ও বেঙ্গালুরু। জাতীয় সড়ক ৪৮ কর্ণাটক রাজ্যের মধ্যে ৫৭৫.৭ কিলোমিটার পথ অতিক্রম করে তামিলনাড়ু রাজ্যে প্রবেশ করে।
সড়কটি কর্ণাটক-তামিলনাড়ু সীমান্ত অতিক্রম করে তামিলনাড়ু রাজ্যে প্রবেশ করে কৃষ্ণাগিরি জেলা হয়ে। এর পর সড়কটি রাজ্যের মোট ৫ টি জেলার মধ্য দিয়ে অগ্রসর হয়, এই জেলাগুলি হল - কৃষ্ণাগিরি, ভেলর, কাঞ্চিপুরাম, তিরুবাল্লুর ও চেন্নাই। জাতীয় সড়ক ৪৮ তামিলনাড়ু রাজ্যের মধ্যে ২৩৭.৬ কিলোমিটার পথ অতিক্রম করে চেন্নাই শহরে সমাপ্ত হয়।
রাধানগর নীলকুঠি

রাধানগর নীলকুঠি নীলকুঠি ইংরেজদের শাসনামলে নীলচাষীদের পাহারা দেওয়ার জন্য এই নীলকুঠি স্থাপন করা হয়। রাধানগর নীলকুঠি নড়াইল জেলার লোহাগড়া উপজেলার ইতনা গ্রামে অবস্থিত। বর্তমানে ভবনগুলো প্রায় ধংসপ্রায় তবুও এখানে একাধিক স্থাপনা এখনো দৃশ্যমান।
২০১৯–২০ শ্রীলঙ্কা ক্রিকেট দলের জিম্বাবুয়ে সফর

শ্রীলঙ্কা ক্রিকেট দলটি দুইটি টেস্ট ক্রিকেট খেলার জন্য জিম্বাবুয়ে সফর করে, যা জানুয়ারি ২০২০-এ অনুষ্ঠিত হয়। সরকারী হস্তক্ষেপের কারণে ২০১৯ সালের অক্টোবরে আন্তর্জাতিক ক্রিকেট কাউন্সিল (আইসিসি) জিম্বাবুয়ে ক্রিকেটের স্থগিতাদেশ প্রত্যাহার করার পর এটি জিম্বাবুয়ের প্রথম সফর হবে। জিম্বাবুয়ে সর্বশেষ ২০১৮ সালের নভেম্বরে বাংলাদেশের বিপক্ষে দুই ম্যাচের সিরিজে টেস্ট ক্রিকেট খেলেছিল। দুটি দল সর্বশেষ জুলাই ২০১৭ সালে একে অপরের বিরুদ্ধে একটি টেস্ট ম্যাচ খেলেছিল, শ্রীলঙ্কা চার উইকেটে জয়ী হয়েছিল। জিম্বাবুয়ে কখনও কোনও টেস্ট ম্যাচে শ্রীলঙ্কাকে পরাজিত করতে পারেনি। জিম্বাবুয়ে সর্বশেষ ওয়েস্ট ইন্ডিজের বিপক্ষে নভেম্বর ২০১৭ সালে একটি হোম টেস্ট ম্যাচ খেলেছিল।
ডিসেম্বর ২০১৯ সালে, শ্রীলঙ্কা ক্রিকেট নিশ্চিত করেছে যে তাদের এই সফরটি ভারত সফরের পরপরই হবে। ২০২০ সালের জানুয়ারিতে, জিম্বাবুয়ে ক্রিকেট সফরের সময়সূচীটি নিশ্চিত করে। জিম্বাবুয়ে ক্রিকেট শন উইলিয়ামসকে তাদের নতুন টেস্ট অধিনায়ক হিসাবে নির্বাচন করে, হ্যামিল্টন মাসাকাদজার পরিবর্তে, যিনি বর্তমানে ক্রিকেট পরিচালকের ভূমিকায় কাজ করেন। প্রথম টেস্টের দশ দিন আগে জিম্বাবুয়ে ক্রিকেট এই সফরের জন্য ২৫ খেলোয়াড়ের একটি অস্থায়ী দল ঘোষণা করে। ২০২০ সালের ১৫ জানুয়ারিতে, জিম্বাবুয়ে তাদের চূড়ান্ত স্কোয়াডের নাম ঘোষণা করে, যার মধ্যে পাঁচজন খেলোয়াড় রয়েছেন যারা এখনো কোন টেস্টে অভিষেক করেনি।
সতীশচন্দ্র মুখোপাধ্যায়

সতীশচন্দ্র মুখোপাধ্যায় (৫ জুন ১৮৬৫ - ১৮ এপ্রিল ১৯৪৮) ভারতে জাতীয় শিক্ষা ব্যবস্থা প্রতিষ্ঠার পথিকৃৎ ছিলেন। তাঁর সঙ্গে ছিলেন শ্রী অরবিন্দ।
সতীশচন্দ্রের জন্ম অধুনা পশ্চিমবঙ্গের হুগলি জেলার বাণীপুরে। কলকাতার ভবানীপুরের সাউথ সাবার্বান স্কুলের ছাত্র হিসাবে, সতীশচন্দ্র ঈশ্বরচন্দ্র বিদ্যাসাগরের কাছ থেকে অনুপ্রেরণা পেয়েছিলেন এবং অশ্বিনীকুমার দত্ত, শিবনাথ শাস্ত্রী, বিপিনচন্দ্র পাল, ব্রজেন্দ্রনাথ শীল, আশুতোষ মুখোপাধ্যায় (তাঁর সহপাঠী), রবীন্দ্রনাথ ঠাকুর, শ্রীঅরবিন্দ, রাজা সুবোধ মল্লিক এবং তাঁর সহপাঠী "নরেন্দ্রনাথ দত্ত" (স্বামী বিবেকানন্দ) এবং তাঁর বন্ধু "কালীপ্রসাদ চন্দ্র" (স্বামী অভেদানন্দের) মত মানুষদের সাথে পরিচিতি ছিল। তিনি পণ্ডিত শশধর তর্ক চুড়ামণির "ষট-দর্শন" ("হিন্দু দর্শনের ছয়টি বিদ্যালয়") শীর্ষক বক্তৃতা শুনতে অ্যালবার্ট হলে উপস্থিত ছিলেন, এই সভার সভাপতিত্ব করেন বঙ্কিমচন্দ্র চট্টোপাধ্যায়। যার মূল প্রতিপাদ্য ছিলো, "ধর্মনিরপেক্ষ বা ধর্মীয়, পূর্ব বা পাশ্চাত্য, এবং অন্যান্য সমস্ত পদ্ধতির প্রয়োজনীয়তা এবং উপযোগিতার সাথে বাঁচুন"।
সতীশচন্দ্রের তীব্র ধর্মীয় স্বভাব হিন্দু জীবন, চিন্তাভাবনা এবং বিশ্বাসের অধ্যয়নের উপর জোর দিয়েছিল। তিনি প্রেসিডেন্সি কলেজে-ভর্তি হয়ে ১৮৮৬ সালে এমএ এবং ১৮৯০ সালে বি.এল. ডিগ্রী লাভ করেন। এরপ তিনি নিজেকে কলকাতা হাইকোর্টে উকিল হিসাবে তালিকাভুক্ত করেছিলেন। ১৮৮৭ সালে তিনি বহরমপুর কলেজের ইতিহাস ও অর্থনীতি বিভাগের প্রভাষক নিযুক্ত হন। ১৮৯৫ সালে তিনি উচ্চতর পড়াশোনার বিকল্প পদ্ধতির প্রথম প্রচেষ্টা, ভাগবত চতুষ্পাঠী, প্রতিষ্ঠা করেছিলেন।
সতীশচন্দ্রের পিতা কৃষ্ণনাথ মুখোপাধ্যায়, ছিলেন বিচারপতি দ্বারকানাথ মিত্রের শৈশবের বন্ধু এবং সহপাঠী। মিত্র তাঁকে কলকাতা উচ্চ আদালতে সরকারী নথির অনুবাদক হিসাবে নিয়োগ করেছিলেন। মিত্র প্রত্যক্ষবাদী ওগ্যুস্ত কঁতের দ্বারা প্রতিষ্ঠিত মানবতার ধর্মের বিশ্বাসীদের মধ্যে শীর্ষস্থানীয় ছিলেন। এই দর্শনে বিশ্বাসী, মানুষ এবং সমাজের সেবক, নাস্তিক কৃষ্ণনাথ তাঁর দুই পুত্র, তিনকড়ি এবং সতীশের মধ্যেও এই আদর্শকে অঙ্কিত করে দিয়েছিলেন। বঙ্কিমচন্দ্র চট্টোপাধ্যায় নিজে কঁৎ এবং তাঁর দর্শন নিয়ে ভারতের মধ্যে প্রথম লিখেছেন তাই নয়, যোগেন্দ্রচন্দ্র ঘোষ এবং রাজকৃষ্ণ মুখোপাধ্যায়ের মতো প্রবল উদ্দীপনাপূর্ণ প্রত্যক্ষবাদী বন্ধুও তাঁর ছিলেন।
১৮৭৪ সালে, বঙ্কিম তাঁর বঙ্গদর্শন পত্রিকায় প্রত্যক্ষবাদ সম্পর্কিত শেষোক্ত জনের প্রবন্ধ প্রকাশ করেছিলেন। এটি শুরু হয়েছিল এই ভাবে, "আমাদের দেশে সত্যিকারের শিক্ষিত শ্রেণীর মধ্যে কঁতের দর্শন নিয়ে প্রচুর চেতনা রয়েছে।" মনস্তাত্ত্বিক পরিশোধন নিয়ে লেখার সময় বঙ্কিম লিখেছিলেন: "যিনি মনস্তাত্ত্বিকভাবে শুদ্ধ হয়েছেন তিনি হলেন সেরা হিন্দু, সেরা খ্রিস্টান, সেরা বৌদ্ধ, সেরা মুসলিম, সেরা প্রত্যক্ষবাদী।"
১৮৮৪ সালে, তাঁর "দেবী চৌধুরানী" উপন্যাসের উপস্থাপনায়", বঙ্কিম "ইতিবাচক ধর্মের প্রশ্নোত্তর" থেকে উদ্ধৃতি দিয়েছিলেন: "মানুষের অগ্রগতির সাধারণ আইন (…) এতে অন্তর্ভুক্ত রয়েছে যে মানুষ আরও বেশি ধর্মীয় হয়।""
The Origins of the National Educational Movement- Haridas Mukherjee and Uma Mukherjee, Jadavpur University, Calcutta, 1957
আদি চমচম

আদি চমচম চাঁপাইনবাবগঞ্জ জেলার শিবগঞ্জ এর বিখ্যাত মিষ্টি।
এটি বাংলার নবাবী আমল থেকে তৈরি হয়ে আসছে । শিবগঞ্জের আদি চমচম এ জেলার দেড়শ’ বছরের ঐতিহ্যের ধারক। প্রাচীন বাংলার রাজধানী গৌড় তথা অবিভক্ত ভারতের মালদহ জেলার থানা ছিল শিবগঞ্জ। সে সময় এ অঞ্চলে ছিল অনেক ময়রার বসবাস। দেশ ভাগের পর অনেকে মালদহে চলে গেলেও বেশকিছু পরিবার থেকে যায় শিবগঞ্জে। সেই সময় থেকে শুরু করে তারা এখনো এ পেশা ধরে রেখেছেন।
অনিল কুমার মণ্ডল

অনিল কুমার মণ্ডল একজন ভারতীয় চক্ষু বিশেষজ্ঞ এবং হায়দরাবাদের এল. ভি. প্রসাদ আই ইনস্টিটিউটএ কর্মরত। তিনি গ্লুকোমা সম্পর্কিত তার গবেষণার জন্য পরিচিত। তিনি ন্যাশনাল একাডেমি অব মেডিক্যাল সায়েন্সের একজন নির্বাচিত সহযোগী। বৈজ্ঞানিক গবেষণার জন্য ভারত সরকারের শীর্ষস্থানীয় সংস্থা কাউন্সিল অব সায়েন্টিফিক অ্যান্ড ইন্ডাস্ট্রিয়াল রিসার্চ তাঁকে বিজ্ঞান ও প্রযুক্তির জন্য শান্তি স্বরূপ ভাটনগর পুরস্কারে ভূষিত করেছেন। মেডিকেল সায়েন্সে তার অবদানের জন্য ২০০৩ সালে এই সর্বোচ্চ ভারতীয় বিজ্ঞান পুরস্কারটি তাঁকে দেওয়া হয়।
অনিল কুমার মণ্ডল, ভারতের পশ্চিমবঙ্গ রাজ্যের দক্ষিণ ২৪ পরগণা জেলার ঘনশ্যামবাটি গ্রামে জন্মগ্রহণ করেন ১৯৫৮ খ্রিস্টাব্দের ২রা জানুয়ারি । তার মাতা ও পিতার নাম যথাক্রমে জয়লক্ষ্মী এবং মানিক চন্দ্র মণ্ডল। স্কুলের পড়াশোনা শুরু গ্রামের 'পার্বতী অবৈতনিক প্রাথমিক বিদ্যালয়ে', - বিদ্যালয়েরই প্রধান শিক্ষক পিতার তত্ত্বাবধানে । উচ্চ মাধ্যমিক পাশ করেন স্থানীয় 'বাওয়ালি উচ্চ মাধ্যমিক বিদ্যালয়' থেকে । এরপর তিনি ১৯৮১ সালে কলকাতা বিশ্ববিদ্যালয়ের অধীনস্থ নীলরতন সরকার মেডিক্যাল কলেজ ও হাসপাতাল থেকে মেডিসিনে স্নাতক ডিগ্রি অর্জন করেন এবং দিল্লির অল ইন্ডিয়া মেডিকেল সায়েন্সেস ইনস্টিটিউটর অধীনস্থ ডাঃ আর. পি. সেন্টার ফর অপথ্যালমিক সায়েন্সেসে চলে আসেন। সেখান থেকে ১৯৮৬ সালে তিনি এমডি ডিগ্রী অর্জন করেছিলেন। পরবর্তীকালে, তিনি ডাঃ আর. পি. সেন্টারেই তার সিনিয়র আবাসিক সম্পূর্ণ করেছিলেন এবং ১৯৮৭ সালে ন্যাশনাল এক্সামিনেশন বোর্ড থেকে ডিপ্লোমা অব ন্যাশনাল বোর্ড অর্জন করেন। পরে তিনি হায়দ্রাবাদের এল. ভি. প্রসাদ আই ইনস্টিটিউটএ যোগ দেন। সেখানে তিনি ছানি, গ্লুকোমা এবং শিশু চক্ষুর বিশেষজ্ঞ রূপে কাজ করেন। এর মধ্যে, তিনি পরিদর্শন গবেষণা সহযোগী হিসাবে দুটি সাবাটিক্যালে (বিশ্ববিদ্যালয়ের শিক্ষক বা অন্যান্য কর্মীকে পড়াশোনা বা ভ্রমণের জন্য প্রদত্ত ছুটির মেয়াদ) কেলগ আই সেন্টার, মিশিগান এবং দোহেনি আই ইনস্টিটিউটে গিয়ে গবেষণা করেন। তিনি ইন্ডিয়ান অ্যাসোসিয়েশন অব কমিউনিটি অপথ্যালমোলজি (আইএনএএসিও) র অনুষদ হিসাবেও দায়িত্ব পালন করেছেন
মণ্ডল গ্লকোমা নিয়ে বিস্তৃত গবেষণা করেছেন এবং শিশু গ্লুকোমা চিকিৎসার জন্য একটি বিকল্প অস্ত্রোপচারের উপায় বিকাশের কৃতিত্ব তাঁকে দেওয়া হয়। তিনি গ্লকোমা চিকিৎসার জন্য একটি সমন্বিত পদ্ধতির বিকাশ করেছিলেন যার মধ্যে ছিল সঠিক অস্ত্রোপচার পদ্ধতি বেছে নেওয়া, অবশিষ্ট দৃষ্টি সংরক্ষণ করা, জিনগত দিকটির অধ্যয়ন এবং জিনগত পরামর্শ দেওয়া। তার অধ্যয়নগুলি গ্লুকোমা, বিশেষত বৃদ্ধিপ্রাপ্ত গ্লকোমা এবং শিশু গ্লুকোমাকে বোঝা আরও প্রশস্ত করতে সহায়তা করে। তার অধ্যয়ন ৭৫টিরও বেশি নিবন্ধের মাধ্যমে নথিভুক্ত করা হয়েছে এবং তিনি "ইন্ডিয়ান জার্নাল অব অপথ্যালমোলজি"র জন্য পর্যালোচক হিসাবেও কাজ করেন।
কবিগুরু রবীন্দ্রনাথ ঠাকুর ও স্বামী বিবেকানন্দর আদর্শে অনুপ্রাণিত ডঃ অনিল কুমার মণ্ডল নিজেকে গড়েছেন অনুভব করার হৃদয় নিয়ে, বাস্তব পরিস্থিতি বিচার করে আর কঠোর পরিশ্রমে। কবিগুরু সম্পর্কে তার বক্তব্য -